Penyelam hilang, tekong bot ditahan bantu siasatan

MERSING, 7 April - Polis menahan tekong bot yang membawa empat penyelam warga asing yang hilang ketika melakukan latihan menyelam di Pulau Tokong Sanggol, di Mersing, semalam.  Ketua Polis Johor, Datuk Kamarul Zaman Mamat memaklumkan tekong berusia lewat 20-an itu didapati positif dadah jenis Methamphetamine.  Siasatan dijalankan mengikut seksyen 15(1) Akta Dadah Berbahaya 1952.

(Ketua Polis Johor, Datuk Kamarul Zaman Mamat)

Dalam pada itu, polis juga akan menyiasat faktor lain yang menyumbang kepada kejadian tersebut.  "Menyiasat dari segi kelengkapan menyelam, dan pusat menyelam. kita akan melakukan siasatan. Pasukan Forensik akan sampai untuk membuat siasatan. Kalau ada salah laku dan sebagainya, kita siasat. Yang penting operasi mencari dan menyelamat (SAR) sahaja", katanya.Seramai 90 anggota dan pegawai terlibat dalam operasi SAR yang bermula sejak petang semalam.  Selain PDRM, operasi tersebut turut melibatkan Jabatan Bomba dan Penyelamat, Maritim Malaysia dan Jabatan Perikanan.


Azan Maghrib awal di Kuala Krai, tindakan pihak berkuasa agama

KOTA BHARU, 7 April - Tiada laporan polis dibuat oleh penduduk setempat atau mana-mana pihak berhubung kejadian laungan azan maghrib awal empat minit di sebuah Surau di Guchil 7, Kuala Krai Selasa lalu.  Menurut Ketua Polis Kelantan, Datuk Shafien Mamat, setakat ini, pihaknya menyerahkan siasatan mengenai kes tersebut kepada Majlis Agama dan Adat Istiadat Melayu Kelantan (MAIK) untuk tindakan lanjut.  Pihaknya sedia maklum perkara itu menjadi tular di media sosial.  "Saya boleh sahkan bahawa setakat ini tiada laporan polis dibuat dan saya percaya jika ada pun tindakan boleh diambil kita serah kepada pihak berkuasa agama untuk tindakan susulan," beliau berkata kepada pemberita selepas membuat tinjauan pemantauan pematuhan prosedur operasi standard (SOP) di bazar Ramadan Stadium Muhammad lV di sini.Terdahulu, tular di media sosial apabila terdapat dakwaan yang mengatakan bilal surau Al-Qadir melaungkan azan maghrib empat minit awal.  Keadaan itu menyebabkan banyak perdebatan dalam kalangan masyarakat yang mengatakan bahawa penduduk di sekitar Guchil 5, 6 dan 7 di Kuala Krai perlu menggantikan puasa selepas didapati berbuka lebih awal daripada waktu sepatutnya.

(Ketua Polis Kelantan, Datuk Shafien Mamat, membuat tinjauan pemantauan pematuhan SOP di Bazar Ramadan Stadium Muhammad lV)


Bot karam di perairan Pulau Kapas

KUALA TERENGGANU, 7 April - Seorang tekong bot nelayan dikhuatiri hilang, manakala dua awak-awak terselamat selepas bot dinaiki karam di perairan Pulau Kapas, tengah hari semalam.  Pengarah Maritim Terengganu, Kepten Maritim Muhammad Suffi Mohd Ramli berkata lokasi kejadian bot karam terbabit adalah di kedudukan lapan batu nautika, Pulau Kapas.  Menurut Kepten Maritim Muhammad Suffi, kejadian berlaku pada pukul 12.30 tengah hari semalam ketika tiga lelaki warga tempatan berusia antara 48 dan 62 tahun sedang melakukan aktiviti menangkap ikan.  KM REDANG digerakkan sejurus Pusat Penyelaras Mencari dan Menyelamat Maritim, M-R-S-C Kuantan menerima maklumat.  Pengadu memaklumkan, bot nelayan tempatan kelas B dengan nombor pendaftaran TRF 1027 itu dilaporkan tenggelam di sekitar Pulau Kapas.  Dua mangsa berusia 48 dan 60 tahun sempat diselamatkan kerana memakai jaket keselamatan.  Manakala seorang lagi mangsa, Wan Mustapha Ayob, 62 tahun masih hilang.  Usaha mengesan dan mencari mangsa yang disyaki hilang diteruskan hari ini dengan bantuan nelayan tempatan. Maritim Malaysia meminta kerjasama masyarakat terutama komuniti maritim untuk melaporkan sebarang maklumat kecemasan dan salah laku di talian MERS 999 atau 09-6223657 (Pusat Operasi Maritim Negeri Terengganu).


Empat penyelam warga asing hilang di Johor

MERSING, 7 April - Operasi mencari dan menyelamat empat penyelam warga asing yang hilang ketika melakukan latihan menyelam di Pulau Tokong Sanggol, Mersing, Johor tengah hari semalam, bersambung pukul 8 pagi tadi.  Penyelam yang hilang merupakan warga Britain, Adrian Peter, 46 tahun dan remaja warga Belanda, Nathan Renze, 14 tahun. Serta seorang wanita Perancis, Alexia Alexandra, 18 tahun dan wanita Norway, Kristine Grodem, 35 tahun.  Kesemua mereka mempunyai lesen menyelam, sementara Kristine merupakan Dive Master.

(Empat penyelam warga asing yang hilang)

Laporan awal mendapati, keempat-empat penyelam tidak timbul selepas melakukan latihan selaman pada pukul 12 tengah hari.  Op Carilamat digerakkan kira-kira 2.35 petang melibatkan aset Polis Diraja Malaysia, Maritim Malaysia, Group Gerak Khas, Bomba dan Penyelamat dan Jabatan Perikanan.  Seramai 61 anggota dan 12 pegawai pelbagai agensi terlibat dalam operasi mencari dan menyelamat tersebut.  Pagi tadi menyaksikan Menteri Besar, Datuk Onn Hafiz Ghazi dan Ketua Polis Johor, Datuk Kamarul Zaman Mamat turut meninjau pusat operasi di Jeti Penguatkuasaan Maritim, Mersing.

(Menteri Besar Johor, Datuk Onn Hafiz Ghazi meninjau pusat operasi di Jeti Penguatkuasaan Maritim disini)


MADA memperuntukkan RM1.3 juta sebagai bantuan khas

KANGAR, 7 April - Tabung Bencana Tanaman Padi yang diwujudkan Kementerian Pertanian dan Industri Makanan sebagai bantuan khas kepada penanam padi yang menghadapi bencana luar jangka memberi manfaat kepada 956 penanam padi di Perlis Dengan peruntukan sebanyak RM1.3 juta , sedikit sebanyak meringankan beban ditanggung penanam padi akibat bencana banjir dan padi rebah yang berlaku di Perlis pada Mei dan September tahun lalu. Menurut Pengerusi Lembaga Kemajuan Muda (MADA), Ahmad Tarmizi Sulaiman, keluasan kawasan padi yang terjejas seluas 840.6 hektar melibatkan lima lokaliti Pertubuhan Peladang Kawasan (PPK). PPK terlibat ialah PPK MADA A-1 Arau, PPK MADA B-1 Kayang, PPK MADA C-1 Kangar, PPK MADA D-1 Tambun Tulang dan PPK MADA E-1 Simpang Empat.

"Kategori yang telah ditetapkan oleh kementerian iaitu pokok padi yang berusia satu hingga 70 hari, kerajaan membayar sebanyak RM876 per hektar."Manakala pokok padi yang berusia 71 hari ke atas, bantuan akan diberikan sebanyak RM1,800 per hektar. jadi dua kategori yang kita bagi yang bawah umur dia 70 hari ke bawah dan 71 hari ke atas", beliau berkata kepada media pada Majlis Penyampaian Bantuan Wang Ihsan Tabung Bencana Tanaman Padi bagi bulan Mei dan September 2021 kawasan MADA Negeri Perlis di Dewan Warisan, di sini. Majlis disempurnakan Menteri Besar Perlis, Datuk Seri Azlan Man yang turut menyampaikan cek kepada 400 peladang dari keseluruhan 956 orang penanam padi yang terlibat banjir dan padi rebah mewakili lima Pertubuhan Peladang Kawasan.

(Menteri Besar Perlis, Datuk Seri Azlan Man menyampaikan cek)


Lebih 320,000 Pegawai, Anggota Dan Veteran ATM Terima Bantuan Khas Aidilfitri

KUALA LUMPUR, 7 April - Bantuan Khas Kewangan Aidilfitri yang diumumkan Perdana Menteri Datuk Seri Ismail Sabri Yaakob semalam, bakal dinikmati warga Angkatan Tentera Malaysia dan veteran ATM. Menteri Kanan Pertahanan, Datuk Seri Hishammuddin Hussein dalam satu kenyataan berkata, pihaknya menyambut baik pemberian bantuan itu yang sentiasa mengambil kira anggota dan veteran ATM seperti penyaluran bantuan lain sebelum ini.

"Dijangkakan seramai 120,615 pegawai serta anggota yang sedang berkhidmat dan kira-kira 200,000 veteran ATM bakal menerima manfaat bantuan khas kewangan ini."Veteran perlu berdaftar dengan Jabatan Hal Ehwal Veteran (JHEV) sama ada berpencen mahupun tidak dan bagi veteran ATM yang masih belum berdaftar dengan JHEV disaran berbuat demikian secepat mungkin bagi menikmati manfaat bantuan berkenaan," menurut kenyataan itu. Bantuan tersebut dapat membantu anggota dan veteran ATM melakukan persiapan menjelang perayaan pada 1 Syawal nanti.Semalam, Ismail Sabri mengumumkan kerajaan bersetuju memberi Bantuan Khas Kewangan Aidilfitri sebanyak RM500 kepada penjawat awam dan RM250 kepada pesara kerajaan.


Buku 'Mari Kenali Sawit' diedar di sekolah

(Datuk Zuraida dalam sidang media selepas pelancaran Majlis Jelajah Mari Kenali Sawit)

KLANG, 6 April - Sejumlah 300,000 naskah buku 'Mari Kenali Sawit' akan diedarkan di sekolah rendah dan menengah kerajaan serta swasta terpilih seluruh negara sebagai usaha kerajaan memberi pendedahan berhubung kelapa sawit kepada murid.Pengedaran dibuat secara berperingkat dan diberi secara percuma. Menteri Perusahaan Perladangan dan Komoditi, Datuk Zuraida Kamaruddin berkata, buku tersebut menjelaskan mengenai fakta kelapa sawit yang betul, kepentingan dan sumbangan industri komoditi itu kepada pembangunan sosio ekonomi dan pendapatan negara.

(Datuk Zuraida menyampaikan sumbangan kepada sekolah yang terbabit dalam Program Jelajah Mari Kenali Sawit kepada Timbalan Ketua Pengarah Pendidikan, Dr Norisa Suhaili)

"Maka anak-anak di sekolah ini harus diperkenalkan dengan maklumat-maklumat kelapa sawit, bagaimana ia diproses, bagaimana diurus dan sebagainya yang ada dalam buku tersebut."Bahasa yang sangat mudah untuk mereka fahami dan dengan itu akan menambah minat mereka untuk mengetahui lebih lanjut tentang pengurusan ladang sawit dan juga mungkin untuk bekerja dalam ladang-ladang sawit ini untuk masa depan mereka," kata Zuraida selepas melancarkan Majlis Jelajah Mari Kenali Sawit di sini.Pelbagai aktiviti dengan beberapa komponen akan dilaksanakan dalam program jelajah itu.Fasa pertama program merangkumi 100 buah sekolah menengah kebangsaan dan terpilih di Semenanjung manakala fasa seterusnya melibatkan sekolah-sekolah di Sabah dan Sarawak.


Penjawat awam Negeri Sembilan terima bantuan khas Aidilfitri

SEREMBAN, 7 April - Kerajaan Negeri Sembilan mengumumkan Bantuan Khas Kewangan (BKK) bersempena Hari Raya Aidilfitri sebanyak setengah bulan gaji atau minimum RM1,000 kepada semua penjawat awam bawah pentabdiran kerajaan negeri. Menteri Besar, Datuk Seri Aminuddin Harun berkata, bantuan tersebut meliputi 4,050 penjawat awam dengan peruntukan sebanyak RM6 juta.

(Datuk Seri Aminuddin dalam sidang media selepas mempengerusikan mesyuarat Exco)

"Pemberian BKK ini juga sebagai usaha meringankan beban kewangan anggota perkhidmatan awam bawah kerajaan Negeri Sembilan bagi persiapan Hari Raya 2022. Bayaran akan dibuat pada 15 April 2022," katanya kepada pemberita selepas mempengerusikan mesyuarat Exco di sini.Beliau berharap BKK itu dapat memberi motivasi kepada penjawat awam negeri untuk melaksanakan tugas dengan baik dan terus memberi perkhidmatan cemerlang kepada pentadbiran negeri.


KPDNHEP akan siasat aduan kenaikan harga ayam

(Timbalan Menteri KPDNHEP, Datuk Rosol Wahid ditemu bual media selepas membuat tinjauan di bazar Ramadan Sepang)

SEPANG, 6 April - Kementerian Perdagangan Dalam Negeri Dan Hal Ehwal Pengguna (KPDNHEP) akan menyiasat aduan kenaikan harga ayam di beberapa buah negeri di semenanjung.Menurut Timbalan Menterinya, Datuk Rosol Wahid, siasatan perlu dijalankan di peringkat penjual, pemborong hingga ke pembekal bagi mengesan punca kenaikan harga yang berlaku."Kita ada dua keadaan, keadaan pertama bila kita siasat dia kata dapat bekalan itu dengan harga yang dah mahal, dia dapat harga sepatutnya kita jual dengan harga RM8.90 tapi dia kata dapat harga dalam harga RM 8.60 ke RM 8.70, jadi macam mana dia nak jual dengan harga RM 8.90.""Kemudian kita akan siasat dari segi pemborong, berapa (harga) dia dapat dari pemborong dan pemborong dapat dari ladang berapa dia dapat, kalau ada peningkatan dan apa yang dia lapor tu tak tepat dengan apa yang kita lihat maka itu menjadi satu kesalahan," kata beliau selepas mengadakan pemeriksaan harga dan bekalan keperluan asas sempena pelaksanaan OPS PANTAU 2022 di bazar Ramadan, di sini.

(Timbalan Menteri KPDNHEP, Datuk Rosol Wahid membuat tinjauan di bazar Ramadan Sepang, Selangor)

Pada 5 Februari lalu, kerajaan melalui KPDNHEP telah menetapkan harga siling runcit ayam standard RM8.90 sekilogram di semenanjung sehingga 5 Jun 2022 bagi menjamin kestabilan harga ayam.Menurut Rosol, OPS PANTAU 2022 diadakan bagi memastikan pengguna berada dalam keadaan yang selesa dan mudah mendapatkan bekalan makanan serta keperluan harian pada harga yang munasabah semasa bulan Ramadan dan Hari Raya Aidilfitri.


KPDNHEP Labuan laksanakan OPS Pantau di bazar Ramadan

(Pengarah Pejabat KPDNHEP Labuan, Junaidah Arbain ditemu bual media selepas membuat tinjauan OPS Pantau)

LABUAN, 6 April - Kementerian Perdagangan Dalam Negeri Dan Hal Ehwal Pengguna (KPDNHEP) Labuan melaksanakan OPS Pantau di bazar Ramadan pulau itu bagi melihat dan memantau harga barang makanan di kawasan yang menjadi tumpuan orang ramai. Menurut Pengarah Pejabat KPDNHEP Labuan, Junaidah Arbain, KPDNHEP Labuan melaksanakan pemeriksaan serta pemantauan harga dan bekalan barangan setiap hari untuk mengelakkan berlakunya kenaikan harga yang tidak munasabah.  "Tadi kita berkesempatan untuk meninjau dan bertanya kepada peniaga-peniaga mengenai dengan harga yang mereka tawarkan, Alhamdulillah saya tengok di Labuan ini, peniaga meletakkan harga yang munasabah, kita tidak tengok ada berlaku kenaikan harga yang sangat tinggi," kata beliau selepas membuat tinjauan OPS Pantau di Bazar Ramadan Labuan Walk, di sini.

(Pengarah Pejabat KPDNHEP Labuan, Junaidah Arbain melakukan tinjauan OPS Pantau di Bazar Ramadan Labuan Walk)

Sementara itu, Ketua Pegawai Penguatkuasa Negeri KPDNHEP Labuan, Anual Kannari berkata, semua peniaga diwajibkan meletakkan tanda harga bagi setiap barangan yang dijual.  "Untuk para peniaga yang tidak meletakkan tanda harga untuk barang yang dijual bukan sahaja di bazar Ramadan, di mana-mana tempat yang melibatkan penjualan, perlu diletakkan tanda harga, mana-mana peniaga yang tidak meletakkan tanda harga boleh diambil tindakan dibawah Akta Kawalan Harga dan Anti Pencatutan 2011," kata beliau. OPS Pantau di Bazar Ramadan Labuan Walk kali ini melibatkan melibatkan 15 orang pegawai Penguatkuasa KPDNHEP Labuan.


Empat penyelam asing hilang di Pulau Tokol Sanggol

MERSING, 6 April -Empat penyelam warga asing, dipercayai hilang ketika melakukan latihan menyelam di Pulau Tokong Sanggol, Mersing, Johor tengah hari tadi.  Bagaimanapun sehingga kini, tiada mangsa ditemukan.Pengarah Maritim Negeri Johor, Laksamana Pertama Maritim Nurul Hizam Zakaria berkata penyelam yang hilang merupakan seorang lelaki warga Britain, 46 tahun dan remaja warga Belanda, 14 tahun serta seorang wanita Perancis, 18 tahun dan wanita Norway, 35 tahun.

(Lokasi empat penyelam warga asing dipercayai hilang di Pulau Tokong Sanggol, Mersing)

Laporan awal mendapati, keempat-empat penyelam tidak timbul selepas melakukan latihan selaman pada pukul 12.00 tengah hari.  Op Carilamat digerakkan kira-kira pukul 2.35 petang melibatkan aset Maritim Malaysia, Pasukan Polis Marin dan Jabatan Perikanan Malaysia.  Keluasan pencarian dianggarkan seluas 21.45 batu nautika persegi.


K-KOMM nafi pautan semak kelayakan dan permohonan PerantiSiswa

PUTRAJAYA, 6 April - Kementerian Komunikasi dan Multimedia (K-KOMM) hari ini menafikan kesahihan pautan semak kelayakan dan permohonan PerantiSiswa di https://www.sistemguruonline.my/2022/04/permohonan-laptop-tablet-1.htm.Ketua Setiausaha K-KOMM, Datuk Seri Mohammad Mentek berkata laman web tersebut adalah laman web tidak rasmi individu dan bukan daripada saluran rasmi kementerian. "Sistem permohonan sedang dibangunkan dan akan beroperasi mulai 15 April 2022 ini," katanya dalam satu kenyataan yang dikeluarkan hari ini.

Ia susulan hebahan tular di media sosial bertajuk "Terbaru: Permohonan bantuan laptop dan tablet dibuka pada 15 April ini!".Carian pautan itu mendapati ia telah dipadam.Mohammad menasihatkan orang ramai agar tidak mudah mempercayai maklumat yang tular di media sosial sebaliknya menjadi warga digital yang bijak dan bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat yang sahih dan terkini.


Tempoh pengecualian bayaran tol di Bangunan Sultan Iskandar dan Tanjung Kupang berakhir esok

KUALA LUMPUR, 6 April - PLUS Malaysia Berhad (PLUS) mengingatkan bahawa tempoh pengecualian bayaran tol bagi pelanggan lebuh raya yang melakukan perjalanan merentasi sempadan negara melalui plaza-plaza tol di Bangunan Sultan Iskandar, Tambak Johor dan Tanjung Kupang akan berakhir esok, 7 April 2022. Justeru, bermula 8 April 2022, semua operasi kutipan tol akan berjalan seperti biasa.Menerusi kenyataan media PLUS, pelanggan lebuhraya PLUS dinasihatkan supaya memastikan kad Touch ‘n Go serta e-Wallet Touch ‘n Go mereka aktif dan mempunyai baki yang mencukupi bagi membolehkan mereka menikmati perjalanan yang lancar dan tidak terganggu apabila operasi kutipan tol tersebut bersambung. Manakala, pelanggan lebuhraya yang menggunakan RFID untuk sistem VEP turut boleh mula menggunakan sistem tersebut di lorong RFID di Bangunan Sultan Iskandar dan Tanjung Kupang.

"Bagi pemandu Singapura yang bercadang menambah nilai kad Touch ‘n Go mereka di Johor, mereka boleh berbuat demikian di 8 pusat tambah nilai di lebuhraya Linkedua.""Selain itu, terdapat banyak pusat menambah nilai kad Touch ‘n Go di lokasi-lokasi sekitar Tambak Johor," menurut kenyataan tersebut.Secara amnya, stesen minyak dan kedai serbaneka 24 jam turut menyediakan perkhidmatan menambah nilai kad Touch ‘n Go. Sebagai tambahan, urusan tambah nilai turut boleh dilakukan di kiosk layan diri di plaza tol dan kawasan rehat yang terpilih.


Lebih 50 peratus kenderaan masuk ke Melaka sempena Aidilfitri

MELAKA, 6 April - Menjelang sambutan Aidilfitri pada bulan depan, polis Melaka menjangkakan pertambahan 50 peratus daripada purata 45,000 kenderaan memasuki negeri itu di ketiga-tiga plaza tol. Menurut Timbalan Ketua Polis Melaka Datuk Razali Abu Samah, pemantauan menerusi aliran trafik di laluan pintu masuk ke negeri itu juga menunjukkan peningkatan selepas negara memasuki Fasa Peralihan ke Endemik pada 1 April lalu.Katanya, ia membabitkan 45, 203 kenderaan berbanding 31 Mac iaitu sebanyak 31, 145 kenderaan."Kita percaya kemasukan kenderaan terus meningkat sehingga Aidilfitri nanti berdasarkan kedudukan Melaka sebagai negeri tumpuan pelancong domestik dan antarabangsa di samping rakyat negara ini yang akan pulang ke kampung halaman untuk menyambut Hari Raya dan bercuti,"katanya

Beliau berkata demikian kepada pemberita selepas Kempen Keselamatan Rumah dan Pengedaran Bubur Lambuk yang disempurnakan Exco Perumahan, Kerajaan Tempatan dan Alam Sekitar negeri Datuk Zaidi Attan.Mengulas lanjut katanya, susulan fasa peralihan ke endemik, berlakunya pertambahan penugasan dalam kalangan anggota akan dilaksana khususnya di kawasan pelancongan.


ANGKASA minta orang ramai waspada kegiatan penipuan dalam talian

(Presiden ANGKASA, Datuk Abdul Fattah Abdullah ketika ditemu bual Berita RTM)

KUALA LUMPUR, 6 April - Orang ramai diingatkan agar berwaspada terhadap kegiatan penipuan dalam talian yang menggunakan nama Angkatan Koperasi Kebangsaan Malaysia Berhad (ANGKASA) atau mana-mana koperasi di bawahnya.Presidennya, Datuk Abdul Fattah Abdullah berkata, ini terutama melibatkan koperasi yang menawarkan produk pembiayaan dan potongan gaji menerusi ANGKASA.Berdasarkan pemerhatian, kes berkaitan penipuan pembiayaan akan meningkat setiap kali menjelang sambutan perayaan.

(Presiden ANGKASA, Datuk Abdul Fattah Abdullah menyampaikan pek juadah berbuka puasa kepada Pengarah Berita Ehwal Semasa, Zuraida Mohammad Arif sempena program Coopcare Sepakat Ramadan ANGKASA)

"Kalau mereka nak buat pinjaman, kena pergi berurusan terus ke koperasi berkenaan, jangan melalui orang tengah atau ejen, kerana kita tak pasti mereka ini betul-betul ejen atau orang tengah kerana banyak kes yang kembali balik kepada ANGKASA, mereka membuat aduan, orang tengah ini maknanya tidak betul, untuk makluman, ANGKASA tidak pernah melantik sesiapa," kata beliau yang ditemui Berita RTM selepas menyampaikan pek juadah berbuka puasa dan menyantuni petugas RTM sempena program Coopcare Sepakat Ramadan ANGKASA di Wisma Berita, Angkasapuri, di sini hari ini.Jelas Abdul Fatah, mangsa yang terlibat disyorkan untuk membuat laporan kepada pihak berkuasa bagi tindakan selanjutnya.ANGKASA juga turut menyalurkan maklumat berkaitan bagi membantu mangsa.


Perak peruntuk RM700 ribu laksanan Dasar Pembangunan Sukan OKU

IPOH, 6 April- Sebanyak RM700,000.00 diperuntukkan kerajaan Perak untuk melaksanakan Dasar Pembangunan Sukan Orang Kurang Upaya (OKU), sekali gus muncul negeri pertama melaksanakan dasar itu. Menteri Besar Perak, Datuk Saarani Mohamad berkata pelaksanaannya diharap dapat memperkasakan pembangunan sukan untuk golongan berkenaan dengan penglibatan menyeluruh daripada semua pihak.  "Ada sebahagian daripada fasiliti-fasiliti sukan kita kelihatan tidak mesra OKU, kita nak buat fasiliti yang berasingan akan menambah belanja kadang-kadang sama sahaja keperluan itu, tak boleh buat tempat yang berbeza tapi di tempat yang sama kita menyediakan fasiliti yang mesra kepada OKU" jelasnya selepas melancarkan Dasar Pembangunan Sukan Orang Kurang Upaya (OKU) di Bangunan Darul Ridzuan, di sini.Saarani menjelaskan usaha itu juga dapat menyediakan fasiliti lebih kondusif untuk pembangunan sukan golongan OKU.

(Datuk Saarani dalam sidang media Majlis Pelancaran Dasar Pembangunan Sukan Orang Kurang Upaya (OKU) di Bangunan Darul Ridzuan)

Ketika berucap pada majlis pelancaran itu, Sarani berkata dasar pembangunan sukan OKU itu melibatkan enam strategi iaitu "Memperkukuhkan Struktur Pentadbiran Atlet Para Negeri Perak, Memperkasakan Program Pembangunan Atlet Para, Memantapkan sistem kejurulatihan & Kepegawaian, Pelaksanaan Penganjuran dan Penyertaan Kejohanan, Menyediakan Kemudahan dan Fasiliti Sukan dan Meningkatkan Kerjasama Strategik Antara Agensi."Penghujung tahun lalu, Exco Belia, Sukan, Komunikasi dan Multimedia Perak, Khairul Shahril Mohamed berkata, dasar tersebut sedang di peringkat akhir untuk diluluskan oleh Majlis Mesyuarat Kerajaan Negeri.Katanya, dasar itu adalah inisiatif kerajaan Perak bagi memastikan kesaksamaan hak, peluang dan kepentingan OKU khususnya dalam bidang sukan lebih terjamin seperti ditetapkan bawah Akta Orang Kurang Upaya 2008 dan Dasar Orang Kurang Upaya.


Bantuan Khas Aidilfitri: Penjawat awam Kedah bakal terima RM1,000

ALOR SETAR, 6 April - Mesyuarat Exco Kerajaan Negeri Kedah meluluskan Bantuan Khas Aidilfitri Kakitangan Awam Negeri Kedah sebanyak RM1,000.  Kelulusan itu turut melibatkan semua kakitangan awam pelbagai peringkat dan jawatan melibatkan peruntukan RM5.35 juta. Menteri Besar Kedah, Datuk Seri Muhammad Sanusi Md Nor dalam kenyataannya berkata mesyuarat exco juga meluluskan bantuan khas hari raya kepada pengerusi dan setiausaha Jawatankuasa Pembangunan dan Keselamatan Kampung (JPKK) di seluruh negeri.  Ia melibatkan 2,050 orang penerima dengan peruntukan RM305,750. Bantuan itu akan disalurkan melalui Pusat Khidmat ADUN masing-masing.

(Menteri Besar Kedah, Datuk Seri Muhammad Sanusi Md Nor)


Bantuan Khas Aidilfitri: Penjawat awam Negeri Sembilan terima setengah bulan gaji

SEREMBAN, 6 April - Kerajaan Negeri Sembilan mengumumkan Bantuan Khas Kewangan (BKK) bersempena Hari Raya Aidilfitri sebanyak setengah bulan gaji atau minimum RM1,000 kepada semua penjawat awam di bawah pentabdiran kerajaan negeri itu.Menteri Besar Datuk Seri Aminuddin Harun berkata bantuan tersebut melibatkan 4,050 penjawat awam dengan peruntukan sebanyak RM6 juta.“Ia akan dibayar pada Jumaat depan (15 April). Pemberian BKK ini juga sebagai usaha meringankan beban kewangan penjawat awam di bawah kerajaan negeri dalam menghadapi persiapan Hari Raya Aidilfitri nanti," katanya kepada pemberita selepas mempengerusikan mesyuarat Exco di sini hari ini. Beliau berharap bantuan itu dapat memberikan motivasi kepada mereka melaksanakan tugas dengan baik dan terus memberi perkhidmatan cemerlang kepada negeri.BKK itu juga, katanya, dapat merancakkan ekonomi di negeri ini selaras dengan tema Belanjawan Negeri Sembilan Tahun 2022 'Mendaya Upaya Ekonomi Rakyat’.Dalam perkembangan lain, Aminuddin berkata Syarikat Air Negeri Sembilan Sdn Bhd (SAINS) telah menghantar tangki statik di kawasan yang menghadapi gangguan bekalan air terawat semalam di beberapa kawasan di Port Dickson termasuk Bandar Springhill dan Chuah serta Kuala Klawang, Jelebu."Ia berikutan kadar kekeruhan air sungai di Loji Rawatan Air (LRA) Sungai Linggi terlalu tinggi apabila berlakunya hujan lebat di sekitar Seremban hingga loji tidak dapat memproses air mentah dari sungai tersebut. Kita akan berusaha memastikan masalah ini tidak berulang terutama menjelang perayaan nanti," katanya.Pada 2 Mac lepas, kerajaan Negeri Sembilan memperuntukkan RM25 juta bagi mengatasi segera masalah bekalan air terawat di Port Dickson berikutan kekerapan berlaku gangguan bekalan air di sekitar daerah tersebut.- BERNAMA

(Menteri Besar Datuk Seri Aminuddin Harun)


PM ucap tahniah pelajar lanjutkan pengajian ke Harvard College

KUALA LUMPUR, 6 April - Perdana Menteri, Datuk Seri Ismail Sabri Yaakob menyatakan rasa bangga ke atas kejayaan enam pelajar Malaysia melanjutkan pengajian ke Harvard College, Amerika Syarikat.Selain mengucapkan tahniah kepada pelajar peringkat ijazah Sarjana Muda Universiti Harvard itu, beliau turut mendoakan agar mereka beroleh kecemerlangan dalam bidang yang diceburi.“Anda adalah kebanggaan Keluarga Malaysia,” katanya dalam catatan melalui akaun Facebook beliau, hari ini.Keenam-enam pelajar berkenaan ialah Chooi Je Qin dari Johor; Herman Leong Xin Yang dan Ishant Shah dari Pulau Pinang; Carisma Michaela Wong dari Sabah; Lee Ee Jenn dari Kuala Lumpur dan Alyssa Yap Xin Yi dari Sarawak.

(Enam pelajar Malaysia yang akan melanjutkan pengajian ke Harvard College, Amerika Syarikat/FB Ismail Sabri Yaakob)

Kesemua pelajar berkenaan akan menamatkan pengajian di Harvard pada tahun 2026.Seorang daripada penemuduga Alumni Harvard College untuk Malaysia, Wan Nadiah Wan Mohd Abdullah Yaakob dalam satu kenyataan berkata bilangan pelajar Malaysia yang diterima menuntut di institusi pengajian itu kali ini adalah yang paling tinggi dalam sejarah negara.Menurutnya, mereka dipilih daripada 61,220 pemohon dengan kadar pengambilan pelajar bagi kelas 2026 adalah yang terendah dalam sejarah Harvard iaitu 3.19%.


Kelantan cadang cegah rokok elektronik dalam kalangan remaja

KOTA BHARU, 6 April - Kerajaan Kelantan bercadang mewujudkan undang-undang melarang remaja dan kanak-kanak yang berusia 17 tahun dan ke bawah di negeri itu menghisap rokok elektronik (vape).Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata pelaksanaan larangan itu bakal tertakluk khususnya kepada mereka yang lahir pada 1 Jan 2005 dan ke bawah.Beliau bagaimanapun berkata perkara berkenaan masih di peringkat cadangan dan kerajaan negeri akan menyiap dan mengemukakan satu kertas kerja kepada Kementerian Kesihatan (KKM) untuk dibawa ke persidangan Parlimen akan datang."Semalam, Kementerian Kesihatan (KKM) ada membentangkan satu kertas kerja mengenai kesan menghisap rokok dan penggunaan rokok elektronik. "Terdapat segelintir masyarakat beranggapan rokok elektronik tidak bahaya dan kesan sampingannya lebih rendah berbanding rokok biasa, tetapi hakikatnya kandungan nikotin vape lebih berbahaya," katanya kepada pemberita selepas Mesyuarat Exco di Kompleks Kota Darulnaim, di sini hari ini.Mengulas lanjut, Izani berkata kerajaan negeri amat bimbang dengan peningkatan penggunaan rokok elektronik yang semakin berleluasa di negeri itu khususnya dalam kalangan pelajar sekolah rendah dan golongan wanita. "Kita mendapati ada yang baru berusia 10 tahun, telah mula terjebak dengan pengunaan rokok elektronik malah dalam kalangan wanita juga semakin hari semakin tinggi. Oleh itu, saya seru ibu bapa supaya terus pantau anak-anak mereka supaya tidak hisap vape ini."Hal ini kerana di Kelantan, kita tidak mengeluarkan lesen untuk perniagaan rokok elektronik dan tidak mempunyai kuasa untuk menghalang orang menghisapnya kerana yang ada di pasaran sekarang mereka berniaga tanpa lesen selain menjual secara dalam talian," katanya.Sementara itu, dalam perkembagan lain, Izani berkata pihaknya memohon supaya rakyat Kelantan agar terus kekal cakna dalam mematuhi prosedur operasi standard (SOP) norma baharu khususnya ketika negara dalam fasa peralihan endemik."Sekiranya mempunyai gejala, sakit tekak demam dan sebagainya kita mohon agar mereka tidak ke tempat umum ataupun menghadiri perhimpunan keluarga. Kerajaan negeri khuatir, kes harian COVID-19 akan meningkat dengan cepat sekiranya masyarakat mengabaikan SOP yang ditetapkan," katanya.- BERNAMA


Pematuhan SOP Bazar Ramadan di Kelantan memuaskan

KOTA BHARU, 6 April - Pematuhan prosedur operasi standard (SOP) di bazar Ramadan seluruh Kelantan pada minggu pertama mencapai tahap memuaskan. Ketua Polis Kelantan, Datuk Shafien Mamat berkata, pemantauan di bazar Ramadan telah dijalankan oleh kesemua ketua polis daerah semalam bagi memastikan SOP dipatuhi oleh pengunjung dan peniaga. Menurut beliau, pihaknya mendapati sedikit kesesakan berlaku di bazar namun pihaknya yakin ia dapat dikawal berikutan rakyat di negeri itu telah memahami gaya hidup norma baharu setelah lebih dua tahun berdepan situasi COVID-19. Bagaimanapun, pihaknya khuatir apabila memasuki minggu kedua puasa, rakyat terleka dan terlupa akan SOP dalam keghairahan membeli juadah berbuka.“Rakyat Kelantan sudah mempunyai ilmu tinggi dalam mengawal jangkitan covid."Kehadiran pasukan polis terutama di bazar bazar Ramadan menampakkan rakyat lebih patuh dan mungkin bila kita tidak ada itu agak berkurangan apa yang penting jangan sahaja melihat kepada pihak berkuasa tetapi sebenarnya kesedaran kita dalam menangani covid itu sangat-sangat kita utamakan,” katanya selepas menjadi tetamu khas dalam slot “Kecek Kiro Kito” di Konti KELANTANfm menerusi segmen Zon 10-2, hari ini.  Mengulas lanjut beliau berkata, pihaknya turut berpuas hati dengan pematuhan SOP seperti pemakaian pelitup muka dan membawa sejadah sendiri walaupun tiada lagi penjarakan fizikal di masjid dan surau.

(Ketua Polis Kelantan, Datuk Shafien Mamat menjadi tetamu khas dalam slot “Kecek Kiro Kito” di Konti KELANTANfm)


RON95: Tiga stesen minyak di Johor disiasat

JOHOR, 6 April - Tiga buah stesen minyak di Johor Bahru sedang disiasat Kementerian Perdagangan Dalam Negeri dan Hal Ehwal Pengguna, (KPDNHEP) Johor berhubung dakwaan menjual RON95 kepada kenderaan pendaftaran asing.  Menurut pengarahnya, Mohd Hairul Anuar Bohro berkata, setakat ini, tujuh aduan diterima sejak pembukaan sempadan Malaysia Singapura, 1 April lalu. Orang ramai yang mempunyai maklumat berkaitan aktiviti itu boleh terus disalurkan kepada KPDNHEP, lengkap dengan lokasi stesen minyak.  Justeru, pengusaha stesen minyak diingatkan agar tidak menjual RON95 kepada kenderaan pendaftaran asing kerana subsidi itu dikhususkan kepada kenderaan tempatan.  "Tindakan diambil kepada pengusaha stesen minyak kerana lesen dikeluarkan bersempena peraturan. "Syarat syarat telah memang ada kita tak nafikan mereka kerja di Singapura tetapi syaratnya kereta pendaftaran asing tak dibenarkan itu yang penting," katanya selepas mengadakan operasi pemantauan stesen minyak di Jalan Skudai, di sini hari ini.Sejak pembukaan sempadan Malaysia Singapura, beberapa video warga Singapura mengisi minyak RON95 di Johor Bahru tular di media sosial.  Pada 1 Ogos 2010, kerajaan melarang penjualan petrol RON 95 kepada kenderaan bernombor pendaftaran negara asing.


Pemuda putus tangan terima bantuan

GURUN, 6 April - Seorang pekerja kilang, Muhammad Faiz Aiman Hasli, 22 tahun menempuh detik hitam dalam hidup apabila separuh tangan kanannya terputus akibat terkena mesin.  Kejadian menyayat hati itu berlaku di sebuah kilang pengeluar komponen plastik dan logam di Kampung Kilang Ketapan, Gurun pada 21 Februari lalu.Muhammad Faiz Aiman baru sahaja dua minggu bekerja di kilang terbabit yang terletak kira-kira 500 meter dari rumah keluarganya.Difahamkan, ketika kejadian pada pukul 8.45 pagi, Muhammad Faiz Aiman yang bertugas sebagai operator pengeluaran diminta untuk menjaga sementara sebuah mesin ekoran kekurangan pekerja sebelum kemalangan berlaku.Penderitaan yang dialami pemuda itu mendapat perhatian Ahli Parlimen Jerai, Sabri Azit. Beliau menghulurkan sumbangan barangan keperluan dan wang tunai kepada Muhammad Faiz Aiman yang merupakan anak sulung daripada tiga beradik itu.Sabri berharap Muhammad Faiz Aiman tabah menghadapi ujian yang menimpa dan berharap semangat beliau terus kuat untuk menempuh hari-hari mendatang.

(Ahli Parlimen Jerai, Sabri Azit melawat Muhammad Faiz Aiman)


Berbuka di kawasan tumpuan ramai, warga Terengganu diingatkan jaga kebersihan

KUALA TERENGGANU, 6 April- Warga Terengganu yang mengambil peluang berbuka puasa di luar, khususnya di kawasan tumpuan ramai, pantai dan taman awam disarankan menjaga kebersihan serta tidak meninggalkan sebarang sisa-sisa sampah.  Ini termasuklah bekas makanan dan minuman yang harus dibuang ke tempat sepatutnya seperti tong-tong sampah yang disediakan Pihak Berkuasa Tempatan-PBT, iaitu di sekitar lokasi berkenaan.  Tegas Pengerusi Jawatankuasa Kerajaan Tempatan, Perumahan, Kesihatan Dan Alam Sekitar, Dr. Alias Razak, kumpulan atau individu yang melanggar arahan itu boleh dikenakan kompaun RM50 serta merta, dan denda maksimum sehingga RM2,000 khususnya di daerah Kuala Terengganu. Namun ketika ini, pihaknya masih mengambil inisiatif memberi nasihat dan memohon pengunjung menerapkan amalan menjaga kebersihan bersama."Kalau sampah merata-rata ini, imej kita akan rosak, sama ada denda ataupun teruk sangat, kita buat perintah barulah pula nanti tidak boleh makan di tempat lapang. "Jadi kita semua mesti ada rasa tanggungjawab untuk jaga kebersihan di persekitaran kita," kata Dr. Alias.

(Pengerusi Jawatankuasa Kerajaan Tempatan, Perumahan, Kesihatan Dan Alam Sekitar, Dr. Alias Razak)

Beliau berkata demikian selepas mengadakan tinjauan dan kempen menjaga kebersihan diri dan makanan di Bazar Ramadhan, Dataran Shahbandar Kuala Terengganu. Turut hadir Datuk Bandar MBKT, Rozali Salleh.  Untuk rekod, pada awal Januari tahun ini sehingga selasa lalu, 120 orang telah dikenakan kompaun Majlis Bandaraya Kuala Terengganu-MBKT kerana didapati bersalah membuang atau meninggalkan sampah di sekitar kawasan Taman Shah Bandar.  Beliau turut menyarankan para peniaga makanan agar sentiasa menjaga kebersihan diri dan mengikuti segala SOP ditetapkan sebelum ini oleh pihak Kementerian Kesihatan KKM.  Selain tidak menggalakkan golongan ibu bapa membawa anak-anak kecil terutama bayi kerana mereka mudah terdedah serta tidak dilindungi sebarang imunisasi daripada jangkitan virus COVID-19 terutama ketika berada di kawasan ramai orang, seperti bazar Ramadan ini.


300 khidmat sukarela daerah SIK terima sumbangan Ramadan

SIK, 6 Mac - 300 khidmatan sukarela daerah Sik menerima sumbangan daripada Kerajaan Negeri Kedah. Penerima sumbangan terdiri daripada guru Al-Quran sukarela, bidan kampung, juru mandi jenazah, bomoh patah dan penggali kubur.  Menteri Besar Kedah, Datuk Seri Muhammad Sanusi Md Nor berkata, mereka yang diraikan adalah watak-watak yang sangat penting dalam kehidupan sejak sekian lama. Seawal kelahiran, kita disambut ke muka dunia oleh bidan. Walaupun sekarang sudah ada bidan kerajaan beruniform putih, namun ada perbezaan antara seorang bidan profesional dengan bidan kampung yang berkhidmat secara sukarela dalam masyarakat kita. “Apabila mencapai tahap usia tertentu, setiap orang kena masuk jawi. Di sini, peranan mudim dalam masyarakat tradisional adalah sangat penting.”  “Kita belajar mengenal al-Quran yang kemudian menentukan tahap bagaimana kita beragama dalam meniti kehidupan dunia sebagai jambatan ke akhirat,” katanya ketika berucap pada Majlis Berbuka Puasa dan Penyampaian Sumbangan kepada Khidmat Sukarela peringkat Daerah Sik di Masjid Al-Irfan, Gajah Puteh di sini. Beliau berkata, khidmat yang mereka lakukan adalah secara sukarela dan bukannya mengejar wang ringgit semata-mata. “Kita kagum dengan kesanggupan mereka untuk membantu masyarakat tanpa mengira waktu. Mereka sanggup datang pada bila-bila masa dipanggil. “Walaupun usaha yang mereka lakukan bukanlah pekerjaan yang bergaji namun di sisi Allah, mereka adalah sangat mulia dan di sisi masyarakat, jasa serta pengorbanan mereka adalah sangat bermakna,”ujar Sanusi. Pada majlis itu, Datuk Seri Muhammad Sanusi yang juga ADUN Jeneri turut menyampaikan sumbangan kepada lima buah masjid iaitu Masjid Al Irfan Qariah Gajah Putih, Masjid Al Maa'rif Qariah Jeneri, Masjid Tajuddin Qariah Kuala Ruman, Masjid Al Falah Qariah Kampung Betong, dan Masjid Al Muttaqin Qariah Padang Chichak Mukim Jeneri. Setiap masjid menerima sumbangan berjumlah RM 5,000.

(Menteri Besar Kedah, Datuk Seri Muhammad Sanusi Md Nor menyampaikan sumbangan)


Sosej daging babi dirampas positif ASF - MAQIS

SEPANG, 6 April - Produk sosej daging babi yang dirampas daripada seorang warga China pada 26 Mac lepas di Lapangan Terbang Antarabangsa Kuala Lumpur (KLIA) didapati positif penyakit Demam Babi Afrika (ASF), menurut Jabatan Perkhidmatan Kuarantin dan Pemeriksaan Malaysia (MAQIS).Menurut MAQIS, sosej daging babi seberat 10 kilogram yang dianggarkan bernilai RM350 itu dirampas daripada lelaki warga China yang meletakkannya dalam bagasi tangan."Beberapa sampel telah diambil daripada sosej daging babi tersebut untuk diuji di Makmal Kesihatan Awam Veterinar dan hasil ujian makmal mendapati sosej itu positif untuk pengesanan penyakit ASF," kata MAQIS dalam kenyataan hari ini.Menurut MAQIS prosedur ujian tersebut dilakukan bagi mencegah penularan wabak penyakit dan dikhuatiri jika tidak dikawal boleh menyebabkan industri ternakan babi negara terjejas."Kesemua sosej yang dirampas akan dilupuskan mengikut prosedur operasi piawaian yang telah ditetapkan," katanya.Malaysia mengenakan larangan membawa masuk produk babi dari negara yang mengalami wabak penyakit ASF termasuk penumpang di laluan udara yang membawa bagasi tangan bagi menghalang risiko kemasukan penyakit itu.Menurut MAQIS penyakit ASF mudah merebak dan mampu menyebabkan kadar kematian yang sangat tinggi sehingga 100 peratus babi peliharaan yang boleh melumpuhkan industri ternakan babi dalam masa yang singkat. - BERNAMA


Khazanah Nasional sasar 8,000 belia sertai MySTEP

KUALA LUMPUR, 6 April- Khazanah Nasional Berhad menyasarkan penyertaan seramai 8,000 peserta dalam Malaysia Short-Term Employment Programme (MySTEP), tahun ini. Sasaran tersebut berikutan kejayaan Khazanah menempatkan 6,000 peserta tahun lalu dalam pelbagai sektor meliputi syarikat berkaitan kerajaan. Pengarah Urusan Khazanah, Datuk Amirul Feisal Wan Zahir menyatakan, latihan pendigitalan dan perakuanan diberi fokus agar peserta mampu memperoleh pekerjaan dalam industri permintaan tinggi."Peserta akan menjalani akitviti latihan pada permulaan dan ditempatkan di syarikat swasta dalam jangka pendek untuk mendapatkan pengalaman pekerjaan. Tujuan program ini supaya mereka dapat latihan yang selari dengan kehendak syarikat sekarang," kata Amirul Feisal.Tambahnya, 15 pengurus pelaksanaan turut terlibat untuk menjalankan aktiviti latihan sekali gus menyediakan peluang pekerjaan kepada peserta. Datuk Amirul berkata demikian selepas Program Selamat Pagi Malaysia di Angkasapuri.

(Pengarah Urusan Khazanah, Datuk Amirul Feisal Wan Zahir)


168 notis saman dikeluarkan JPJ

ALOR SETAR, 6 April - 168 notis saman dikeluarkan terhadap penunggang motosikal atas pelbagai kesalahan. Hasil Ops Khas Motosikal oleh Unit Operasi Bahagian Penguatkuasa, Jabatan Pengangkutan Jalan, JPJ Kedah di dua lokasi iaitu Kilometer 3, Lebuhraya Sultan Abdul Halim, Alor Setar dan Kilometer 8 Jalan Lencongan Timur, Sungai Petani.  Menurut pengarah JPJ Kedah, Abdul Rahman Emang Anyie berkata, sepanjang operasi dijalankan, sebanyak 447 buah kenderaan telah diperiksa dan daripada jumlah itu, 43 motosikal telah diambil tindakan, dua buah motorsikal telah disita atas pelbagai kesalahan, manakala bakinya melibatkan pelbagai kenderaan lain termasuk lori. Antara kesalahan seperti tiada lesen memandu, lesen kenderaan motor tamat tempoh, tiada perlindungan Insuran, nombor pendaftaran tidak mengikut spesifikasi yang dibenarkan, tiada cermin sisi dan pelbagai kesalahan teknikal yang lain.  Kesemua kesalahan tersebut termaktub dibawah Akta Pengangkutan Jalan 1987 dan Kaedah-Kaedah kenderaan Motor (Pendaftaran dan Pelesenan 1959). Pengarah JPJ Kedah turut menasihati penunggang dan pemilik motosikal supaya sentiasa mematuhi peraturan dan undang-undang jalan raya bagi mengelak daripada dikenakan tindakan.

(Ops Khas Motosikal dijalankan JPJ Kedah)


YaPEIM beri sumbangan di 102 buah masjid seluruh Perlis

KANGAR, 6 APRIL - Yayasan Pembangunan Ekonomi Islam Malaysia (YaPEIM) menerusi Program Bantuan Regional Ramadan Relief 2022 menyalurkan sumbangan beras dan barangan makanan kepada 350 keluarga asnaf di 102 kariah masjid seluruh Perlis. Program dengan kerjasama Maybank Islamic Berhad dan Majlis Agama Islam dan Adat Istiadat Melayu Perlis (MAIPs) berkenaan menyediakan barangan keperluan hasil keluaran usahawan bimbingan YaPEIM kepada penerima. Menurut Ahli Lembaga Pemegang Amanahnya, Profesor Dr Mohamad Akram Laldin, bantuan berkenaan sebagai keprihatinan pihak YaPEIM membantu golongan memerlukan ketika Ramadan ini. Penerima yang terpilih di setiap kariah masjid ditentukan oleh amil kariah masjid yang dilantik Majlis Agama Islam dan Adat Istiadat Melayu Perlis (MAIPs). Pelancaran program Penyerahan Bantuan Regional Ramadan Relief 2022 berkenaan disempurnakan Raja Muda Perlis, Tuanku Syed Faizuddin Putra Jamalullail di perkarangan Masjid Tuanku Syed Putra Jamalullail, Kangar.

(Raja Muda Perlis, Tuanku Syed Faizuddin Putra Jamalullail menyempurnakan pelancaran program Penyerahan Bantuan Regional Ramadan Relief 2022)

Bersempena program ini juga, baginda turut menyerahkan sumbangan MAIPs berjumlah RM21,000 kepada seramai 30 orang asnaf terpilih dalam kalangan anak kariah Masjid Tuanku Syed Putra Jamalullail Kangar. Masing-masing bakal menerima RM700 yang akan diagihkan oleh amilnya, Zulkifly Othman.


Seludup PATI, sepasang suami isteri ditahan PGA Johor

PONTIAN, 6 April- Sepasang suami isteri warga tempatan yang disyaki dalang membawa masuk 10 pendatang asing tanpa izin, PATI ke negara ini ditangkap Batalion 5, Pasukan Gerakan Am, PGA, Simpang Renggam di Jalan Tebing Kiri, Sungai Sanglang, Pontian, Johor, 7.30 pagi semalam.  Tangkapan dibuat menerusi Ops Nyah 1 Johor yang turut disertai Bahagian (D3) Atipsom, Jabatan Siasatan Jenayah, Bukit Aman. Hasil siasatan, pasangan berusia 38 dan 47 tahun itu dipercayai aktif sejak tiga bulan lalu dengan mengenakan bayaran RM2,700 kepada setiap seorang PATI yang hendak dibawa masuk. Semua PATI ditangkap berusia 17 hingga 57 tahun. Turut dirampas, wang tunai RM27,000 sebuah kereta yang dipercayai digunakan membawa PATI dan dua unit telefon bimbit. Semua PATI dibawa ke IPD Pontian untuk disiasat mengikut Seksyen 26(a) Akta Aptisom 2007 dan Seksyen 6 (1) (c) Akta Imigresen.

(PATI diseludup menggunakan kenderaan pelbagai guna MPV)


DUN Lendu beri sumbangan Ramadan kepada 320 keluarga

LENDU, 6 April - Seramai 320 keluarga yang memerlukan bantuan di Dewan Undangan Negeri (DUN) Lendu menjadi penerima awal sumbangan Ramadan daripada kerajaan Negeri Melaka. Menurut Ketua Menteri, Datuk Seri Sulaiman Md Ali, sumbangan itu akan terus diserahkan kepada mereka yang memerlukan di seluruh negeri sepanjang Ramadan ini.  Jelasnya, inisiatif merupakan tanda keprihatinan kerajaan negeri demi kesejahteraan rakyat.  Beliau ditemui selepas menyampaikan sumbangan berkenaan di Lendu, Melaka. Sumbangan disampaikan berupa wang tunai, kit kuih raya serta kit makanan seperti beras, tepung dan gula.

(Ketua Menteri Melaka, Datuk Seri Sulaiman Md Ali)


KWP peruntuk lebih RM1juta bantu masjid, asnaf

KUALA LUMPUR, 6 April - Kementerian Wilayah Persekutuan (KWP) memperuntukkan bantuan wang tunai berjumlah RM519,500 kepada 824 masjid, surau dan surau Jumaat di ketiga-tiga Wilayah Persekutuan bagi mengimarah bulan Ramadan menerusi Program Nur Ramadan.Menterinya, Datuk Seri Dr Shahidan Kassim berkata kementerian itu turut memperuntuk bantuan wang tunai berjumlah RM500,000 kepada 2,500 penerima golongan asnaf yang terdiri daripada anak yatim, warga emas, ibu tunggal, Orang Kurang Upaya (OKU) serta mereka yang kurang berkemampuan. Katanya, 145 asnaf daripada 1,600 penerima di Kuala Lumpur menerima sumbangan wang tunai RM200 setiap seorang, selain sumbangan periuk nasi, beras dan kurma bernilai RM183,425.

(Menteri Wilayah Persekutuan, Datuk Seri Dr Shahidan Kassim)

"Program Nur Ramadan merupakan salah satu program tahunan Kementerian Wilayah Persekutuan (KWP) dan Dewan Bandaraya Kuala Lumpur (DBKL) dalam menyantuni golongan memerlukan, di samping memupuk nilai kasih sayang dan prihatin dalam kalangan komuniti Wilayah Persekutuan" katanya pada program tersebut di Masjid Al-Firdaus Segambut Luar di sini hari ini. Menurutnya, KWP turut menyumbang RM3,000 kepada 13 mahad tahfiz terpilih di 13 Parlimen Wilayah Persekutuan bagi menghidupkan suasana Ramadan.Program Nur Ramadan dilaksanakan secara kerjasama strategik dengan Majlis Agama Islam Wilayah Persekutuan (MAIWP), Jabatan Agama Islam Wilayah Persekutuan (JAWI), Yayasan Wilayah Persekutuan, Majlis Perwakilan Penduduk Wilayah Persekutuan (MPPWP) dan McDonald’s Malaysia.McDonald’s Malaysia juga menaja makanan moreh kepada kira-kira 8,500 orang sepanjang penganjuran program kali ini.


Struktur kos pengambilan PDI akan dikaji setiap tiga bulan - Saravanan

KUALA LUMPUR, 5 April - Struktur kos pengambilan Pekhidmat Domestik Indonesia (PDI) akan dikaji setiap tiga bulan oleh Kumpulan Kerja Bersama (JWG) Malaysia-Indonesia.Ia bagi memastikan seiring keperluan semasa, mengambil kira perubahan kos pengangkutan dan ujian kesihatan.Kenyataan Menteri Sumber Manusia, Datuk Seri M. Saravanan memaklumkan, menerusi Memorandum Persefahaman berhubung Pengambilan dan Perlindungan Pekhidmat Domestik Indonesia (MoU PDI) yang ditandatangani Malaysia dan Indonesia, struktur kos pengambilan PDI yang dipersetujui merangkumi 15 komponen.

(Menteri Sumber Manusia, Datuk Seri M. Saravanan)

"Antara komponen kos di Malaysia termasuklah Deposit Keselamatan Imigresen, insurans, pemeriksaan kesihatan, levi, dan permit kerja.“Manakala, contoh komponen kos di Indonesia pula melibatkan pasport, visa kerja, sijil kesihatan, sijil kompetensi, dan ujian psikologi", katanya. Semua kos pengambilan PDI adalah di bawah tanggungan majikan selaras dengan garis panduan Fair Recruitment Initiative yang dikeluarkan oleh Pertubuhan Buruh Antarabangsa (ILO).Saravanan berkata MoU PDI yang ditandatangani pada 1 April di Jakarta, merupakan penambahbaikan daripada MoU terdahulu.Beliau berkata menerusi MoU tersebut majikan dijangka dapat menjimatkan kos pengambilan sebanyak RM2,000 hingga RM3,000 memandangkan tiada lagi keperluan kuarantin bagi PDI kecuali bagi mereka yang positif semasa ujian saringan COVID-19 dilakukan di negara ini.


Tidak pamer harga, KPDNHEP tidak berkompromi dengan peniaga bazar Ramadan mulai esok

KUALA LUMPUR, 5 April- Penguatkuasa tidak akan berkompromi terhadap peniaga bazar Ramadan yang tidak mempamerkan senarai harga termasuk mengaut keuntungan secara berlebihan bermula esok.Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan Kuala Lumpur, Ariffin Samsudin berkata setakat ini, tiada laporan dan aduan diterima pengguna mahupun kompaun dikenakan kepada peniaga."Mulai esok, kita tak akan berkompromi. Tadi, saya secara peribadi ada menasihati mana-mana peniaga yang tidak meletakkan tanda harga. Kedai nampak tak elok, makanan tak bersih ke, saya tegur dululah.""Tapi esok, anggota penguatkuasa KPDNHEP akan memantau secara berterusan. Semua bazar Ramadan di Kuala Lumpur dipantau secara berterusan termasuk pasar pagi," kata Ariffin kepada media selepas mengadakan tinjauan dan pemeriksaan menerusi 'Ops Pantau Bazar Ramadan' di Jalan Raja Alang, Kampung Baru.

(Pengarah KPDNHEP Wilayah Persekutuan Kuala Lumpur, Ariffin Samsudin turun padang memantau jualanpeniaga di bazar Ramadan di Kampung Baru/KPDNHEPKL)

Pihaknya akan memastikan kesemua peniaga bazar meletakkan tanda harga bagi mengelakkan sebarang pertikaian antara penjual dan pembeli.Seramai 98 pegawai penguatkuasa KPDNHEP ditugaskan di seluruh bazar Ramadan di ibu negara dengan bantuan 89 Pegawai Pemantau Harga (PPH) di tugaskan setiap hari.


Peniaga dinasihat jangan sewenang-wenang naikkan harga barang - KPDNHEP

PUTRAJAYA, 5 April- Tiada keperluan untuk peniaga menaikkan harga barangan terutama melibatkan juadah berbuka puasa dan juadah Aidilfitri.Ia ditegaskan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berikutan kerajaan telah mengawal kebanyakan harga barang-barang mentah melalui skim harga maksimum Keluarga Malaysia hingga 5 Jun depan.Justeru, beliau berharap agar para peniaga memberikan kerjasama serta mematuhi segala perundangan yang ditetapkan kerajaan untuk mengelakkan dikenakan tindakan tegas oleh penguatkuasa KPDNHEP."Saya ingin memberi peringatan kepada semua kami di KPDNHEP akan memantau bukan sekadar di bazar Ramadan di Putrajaya ini sahaja malah di tempat lain juga di seluruh negara. Memang ada keperluan untuk kami memantau supaya kita pastikan harga yang lebih munasabah yang barang dijual di bazar Ramadan," kata Alexander kepada RTM selepas melakukan sesi walkabout di Bazar Ramadan Putrajaya sempena OPS Pantau 2022.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi sempat beramah mesradengan pengunjung semasa lawatannya hari ini ke bazar Ramadan di Putrajaya/FBMENTERI)

Tambahnya, lebih 3,000 penguatkuasa KPDNHEP beruniform dan Pegawai Pemantau Harga (PPH) telah digerakkan dan akan memantau di lokasi-lokasi yang menjadi tumpuan pengguna.Sejak dilaksanakan 3 April lalu, sebanyak 7,106 premis telah diperiksa di seluruh negara menerusi OPS Pantau.Daripada jumlah itu, 17 kes telah dihasilkan atas pelbagai kesalahan dengan nilai kompaun berjumlah RM4,200.


Permit jual mercun, Polis Kelantan akan putuskan keputusan dalam masa terdekat

TUMPAT, 5 April- Polis Kelantan menerima sembilan permohonan permit untuk berniaga mercun sempena Ramadan di negeri itu.  Menurut Ketua Polis Kelantan, Datuk Shafien Mamat kelulusan mengenai perkara itu belum lagi diputuskan kerana perlu merujuk kepada syarat yang ditetapkan.  Jelasnya, proses kelulusan permohonan berkenaan akan dibuat dalam masa terdekat.  "Berbanding tahun lepas kita PKP memang tak boleh berniaga cuma tahun ini saya bagi ruang sikit asalkan mereka ini mengikut syarat-syarat yang telah pun ditetapkan. Ada 36 jenis bunga api yang diluluskan oleh KDN senarai itu boleh dapat daripada pejabatlah," kata Shafien menyatakan perkara itu kepada pemberita ketika mengadakan lawatan ke tempat kebakaran di Jalan Boustead, di sini.

(Ketua Polis Kelantan, Datuk Shafien Mamat menjelaskan kepada media ketika melawat ke tempatkebakaran di Jalan Boustead, Tumpat)

Pada program itu, beliau turut menyampaikan sumbangan wang tunai dan barangan keperluan asas kepada keluarga yang terlibat.  Sebanyak 36 jenis mercun atau bunga api diluluskan untuk penjualan dan pihaknya akan meluluskan permit jualan jika penjual mengikut syarat yang telah ditetapkan.  Pihaknya juga menubuhkan pasukan pemantau yang akan meninjau penjualan barangan itu di bazar Ramadan nanti.  Mengulas mengenai penyeludupan mercun yang semakin aktif sepanjang Ramadan ini, beliau berkata ia berikutan permintaan yang tinggi serta pulangan lumayan yang menyebabkan penyeludup sanggup membawa masuk pelbagai jenis mercun atau bunga api menerusi laluan tidak sah.


Kontena jatuh dari jejambat, pemandu lori nyaris maut

KLANG, 5 April - Seorang pemandu nyaris maut apabila lori yang dipandunya melanggar sebuah kontena.Kontena yang mengandungi barangan kitar semula itu, jatuh dari jejambat setinggi 12 meter dan telah menghempap bahagian belakang sebuah lori sebelum dilanggar lori yang dipandu mangsa dan mengakibatkan mangsa tersepit.Pengarah Bomba Selangor Norazam Khamis berkata, seramai enam anggota dan pegawai dari Balai Bomba dan Penyelamat Kota Raja bergegas ke lokasi kejadian selepas menerima panggilan pada pukul 1.17 tengah hari.Mangsa Rusaini Hassani, 49 tahun yang mengalami kecederaan telah dihantar ke Hospital Tengku Ampuan Rahimah untuk rawatan lanjut.

Sementara itu, Ketua Polis Daerah Klang Selatan Asisten Komisioner  Cha Hoong Fong dalam kenyataan berkata berdasarkan siasatan awal, kemalangan itu berlaku akibat pemandu lori barangan kitar semula, dari arah jejambat Westport menuju ke Lebuh Raya Lembah Klang Selatan (SKVE), hilang kawalan ke atas kenderaan dipandunya.Lori tersebut terbabas dan kontena dibawanya telah terjatuh ke bawah susur jalan dan menghempap kenderaan yang melalui jalan tersebut.Kes disiasat mengikut Seksyen 43(1) Akta Pengangkutan Jalan 1987.


Penerima Bantuan Kewangan Bulanan di seluruh Wilayah Persekutuan bakal terima RM800

PUTRAJAYA, 5 April - Seramai 30,300 penerima Bantuan Kewangan Bulanan di seluruh Wilayah Persekutuan akan menerima bantuan awal Ramadan dan Aidilfitri sebanyak RM800 daripada Majlis Agama Islam Wilayah Persekutuan (MAIWP).

Menteri di Jabatan Perdana Menteri (Hal Ehwal Agama) Datuk Idris Ahmad memberitahu, bantuan Ramadan dibayar secara berperingkat bermula 4 April.Bantuan Aidilfitri pula dibayar pada minggu ketiga Ramadan.  "Kami ini hanyalah sebagai operator untuk menyampaikan bantuan ini kepada mereka, untuk memastikan amal jariah ini sampai kepada orang ramai. Dan kita harapkan apa yang kita buat ini sebagai platform menunjukkan bahawa wang yang diberikan pembayar zakat itu sampai kepada mereka. Kita juga mengharapkan supaya masyarakat berikan kepercayaan kepada MAIWP dalam soal menguruskan zakat fitrah mereka dan zakat harta mereka," menurut Idris di sini. Bantuan kewangan ini merupakan bayaran tambahan kepada bantuan bulanan sedia ada yang diterima iaitu RM300.

(Idris ketika Majlis Penyampaian Bantuan Ihya Ramadan danWatikah Pelantikan Ketua Amil dan Amil Zakat Fitrah Tahun 1442H)

Idris berharap semua penerima dapat memanfaatkan wang bantuan ini sebaik mungkin sebagai perbelanjaan puasa dan persediaan Aidilfitri.  Pada majlis tersebut sebanyak 811 buah masjid, surau jumaat dan surau di Wilayah Persekutuan menerima peruntukan sebanyak RM9.46 juta untuk program pengimarahan sempena bulan Ramadan.  Turut disampaikan watikah pelantikan kepada 74 orang Ketua Amil dan 809 Amil telah dilantik bagi memudahkan orang ramai menunaikan zakat fitrah.


CAAM siasat insiden pesawat MH2664 yang berpatah balik

KUALA LUMPUR, 5 April - Pihak Berkuasa Penerbangan Awam Malaysia (CAAM) sedang berhubung rapat  dengan Malaysia Airlines Berhad (Malaysia Airlines), melakukan siasatan berhubung insiden pesawat MH2664 dari Kuala Lumpur ke Tawau Sabah yang terpaksa berpatah balik petang semalam kerana isu teknikal.

Ketua Pegawai Eksekutifnya Datuk Kapten Chester Voo, berkata ia bagi memastikan segala perkara berkaitan keselamatan teknikal dapat ditangani sebaiknya mengikut prosedur keselamatan dan peraturan.

Menurutnya pesawat berkenaan berpatah balik ke Lapangan Terbang Antarabangsa Kuala Lumpur (KLIA) mengikut prosedur keselamatan ditetapkan dan mendarat dengan selamat pada pukul 5.03 petang.

"Susulan perkara itu, CAAM akan melihat semula Sistem Pengawasan Data Penerbangan dalaman Malaysia Airlines yang memantau dan merekodkan semua profil data penerbangan pesawat tersebut. Data awal menunjukkan maklum balas yang betul daripada kru operasi berhubung isu teknikal ini," kata Chester Voo dalam satu kenyataan.

Katanya, juruterbang dan pembantu juruterbang mengendalikan isu teknikal itu dengan selamat dan pesawat berkenaan kembali ke Kuala Lumpur bagi tujuan penyelenggaraan.

"CAAM akan terus memantau situasi berkenaan dan tidak akan berkompromi atas sebarang isu yang berpotensi menjejaskan keselamatan dan sekuriti operasi syarikat penerbangan serta orang awam," katanya lagi.


DBKL dan MRT Corp meterai satu MoU, kerjasama membangunkan ibu negara

KUALA LUMPUR, 5 April- Satu Memorandum Persefahaman (MoU) telah dimeterai diantara Dewan Bandaraya Kuala Lumpur (DBKL) dan Mass Rapid Transit Corporation Sdn Bhd (MRT Corp) hari ini dalam sebuah majlis ringkas di Menara 1 DBKL.Bagi Menteri Wilayah Persekutuan, Datuk Seri Dr Shahidan Kassim, MoU ini mengukuhkan kerjasama utuh di antara MRT Corp dan DBKL dalam membangunkan Kuala Lumpur sebagai "Bandar untuk Semua" dengan menyediakan mobiliti yang cekap dan mesra alam."MRT 3 ini akan menggerakkan KL ke arah neutral karbon seperti yang telah kita rancangkan ini bila MRT3 ini dia akan melengkapkan sistem pengangkutan awam pada masa sekarang pun apabila MRT2 di buka, perlahan-lahan orang ramai akan menjurus ke penggunaan pengangkutan awam," kata Shahidan kepada pemberita RTM.Hadir dalam majlis menandatangani MOU tersebut ialah Datuk Bandar Kuala Lumpur, Datuk Seri Hj. Mahadi Che Ngah bagi pihak DBKL, manakala Ketua Pegawai Eksekutif MRT Corp, Datuk Mohd Zarif Hashim menandatangani bagi pihak syarikat.

(Menteri Wilayah Persekutuan, Datuk Seri Dr Shahidan Kassim menyaksikan upacara MoU tersebut diMenara 1 DBKL hari ini/DBKL)

Memorandum persefahaman ini memfokuskan pembinaan Projek Laluan 3 Aliran Transit Massa (MRT3) yang dijangka bermula bulan Jun tahun ini.Jajaran laluan MRT3 sepanjang 50.8 kilometer ini bakal mewujudkan 31 stesen, 10 stesen pertukaran dan dijangka siap sepenuhnya pada tahun 2030.


7 aduan babitkan aktiviti pengisian petrol RON95, pemandu kenderaan asing

PUTRAJAYA, 5 April - Kementerian Perdagangan Dalam Negeri dan Hal Ehwal Pengguna (KPDNHEP) menerima tujuh aduan berkaitan aktiviti pengisian petrol RON95 oleh pemandu kenderaan asing sejak sempadan negara dibuka semula pada 1 April lalu.  Menurut Pengarah Penguatkuasa KPDNHEP Azman Adam, dua daripada aduan tersebut melibatkan kenderaan plat pendaftaran Singapura seperti yang tular di media sosial. Hingga kini dua stesen minyak di Johor disiasat kerana dipercayai terlibat dengan penjualan petrol bersubsidi itu kepada kenderaan asing.  Siasatan dijalankan dibawah Akta Kawalan Bekalan 1961.

(Aduan berkaitan aktiviti pengisian petrol RON95 oleh pemandu kenderaan asing)

"Ekoran daripada insiden-insiden tersebut, kita telah mengarahkan supaya pemeriksaan yang lebih kerap dan ketat dilaksanakan di stesen-stesen minyak. Kita akan pantau dan akan memberi amaran kepada semua pemilik stesen minyak. Kepada semua syarikat minyak sekiranya mereka tertangkap atau didapati bersalah membabitkan kes ini maka kita tidak akan teragak-agak untuk mengambil tindakan yang bersesuaian dengan undang-undang," kata Azman.Selain aktiviti pemantauan dan lawatan mengejut oleh penguatkuasa KPDNHEP, pihaknya turut memperkenalkan pelekat-pelekat amaran untuk ditampal di setiap pam minyak terutama di kawasan sempadan negara. Beliau berkata demikian dalam sidang media sempena sambutan ulang tahun ke-50 Hari Penguatkuasaan KPDNHEP di sini.


Lelaki terbabas ke dalam gaung di Genting Highlands

GENTING HIGHLANDS, 5 April- Anggota bomba dan Penyelamat Genting Highlands, Pahang menyelamatkan seorang lelaki yang terperangkap di dalam kereta selepas terbabas dan masuk gaung di Kilometer 5.6 jalan naik Genting Highlands.  Seramai sembilan pegawai dan anggota bergegas ke lokasi kejadian dan menyelamatkan seorang lelaki berusia 49 tahun kira-kira pukul 8.58 pagi tadi.  Pegawai Perhubungan Awam Jabatan Bomba dan Penyelamat Malaysia JBPM Pahang, Zulfadli Zakaria berkata Balai Bomba dan Penyelamat Genting Highlands telah menerima panggilan daripada orang awam berhubung kejadian itu.

(Mangsa berjaya diselamatkan dan dihantar ke Hospital Selayang untuk rawatan lanjut)

"Mangsa didapati masih hidup dan telah mengalami kecederaan dan luka di muka, tangan dan kaki. Pegawai dan anggota bomba berjaya membawa mangsa keluar daripada keretanya dengan menggunakan peralatan menyelamat seperti tali, ''spinal bord', 'cervical collar' dan 'scoop stretcher'," kata Zulfadli kepada pemberita RTM. Mangsa kemudiannya diserahkan kepada pihak ambulans Genting Highlands dan dibawa ke Hospital Selayang untuk rawatan lanjut.


Rundingan dengan negara-negara besar dunia, iktiraf Mysejahtera

IPOH, 5 April - Kementerian Kesihatan Malaysia (KKM) melalui Kementerian Sains, Teknologi dan Inovasi (MOSTI) sedang berunding dengan negara-negara besar dunia untuk mengiktiraf sijil vaksinasi COVID-19 Malaysia, Mysejahtera.  Menteri Kesihatan Khairy Jamaluddin berkata, ia bagi memudahkan pergerakan pengembara Malaysia dengan hanya penggunaan sistem tersebut seperti di negara Kesatuan Eropah (EU).  Jelas beliau, Sistem Pengurusan Vaksin (VMS) yang dibangunkan Malaysia setara dengan sistem yang digunakan oleh EU dan Pertubuhan Kesihatan Sedunia (WHO).  "Pengiktirafan oleh EU merupakan satu pengiktirafan yang tinggi sebab mereka melihat kepada sistem disebalik sijil vaksinasi kita. Sistem yang kita bangunkan memang serasi dengan EU dan WHO dan kita melalui MOSTI sedang berunding dengan semua negara-negara yang besar destinasi pelancongan supaya diiktiraf Mysejahtera," menurut Khairy selepas mengadakan lawatan kerja di Kompleks Rawatan Harian Hospital Raja Permaisuri Bainun, di sini.

Dalam perkembangan lain, Khairy berkata beliau akan hadir memberi keterangan kepada Jawatankuasa Kira-Kira Wang Negara (PAC) berhubung isu Pembangunan dan Perolehan aplikasi MySejahtera pada 14 April ini.  "Itu la sebab bila saya dipanggil oleh Dewan Negara PAC saya pergi sebab saya nak bagi keyakinan pada orang ramai bahawa saya tiada apa-apa untuk sembunyi, sebab bagi saya aplikasi ini penting kita guna untuk COVID-19, untuk kita pantau rakyat di rumah," katanya lagi.


Raja Perlis berkenan terima mengadap SUK Perlis baharu, Hasnol Zam Zam

ARAU, 5 April- Raja Perlis, Tuanku Syed Sirajuddin Jamalullail berkenan menerima sembah mengadap pengenalan oleh Setiausaha Kerajaan (SUK) Negeri Perlis yang baharu, Datuk Seri Hasnol Zam Zam Ahmad di Balai Menghadap Biru, Istana Arau.  Dalam majlis, baginda menitah nasihat kepada Hasnol Zam Zam agar dapat memimpin pentadbiran perkhidmatan awam di negeri ini supaya menyempurnakan segala tugasan dengan cepat serta efektif, menjauhi budaya rasuah dan berkhidmat dengan penuh semangat integriti.  Hasnol Zam Zam berkelulusan Ijazah Sarjana Muda Sains Perancangan Bandar dari Universiti Utah, Amerika Syarikat dan Ijazah Sarjana Perancangan Bandar dari Universiti Pennsylvania, Amerika Syarikat.  Beliau telah berkhidmat dalam perkhidmatan awam selama 30 tahun sejak mula menyertai perkhidmatan awam sebagai Pegawai Tadbir dan Diplomatik pada 1 Disember 1992.

Hasnol Zam Zam memiliki kelayakan dan pengalaman luas dalam pelbagai bidang termasuk pernah berkhidmat sebagai Ketua Setiausaha, Kementerian Perdagangan Dalam Negeri dan Hal Ehwal Pengguna sebelum ini.  Berangkat sama mengiringi baginda ialah Raja Muda Perlis, Tuanku Syed Faizuddin Putra Jamalullail.


Lelaki warga asing dihadapkan ke mahkamah atas pertuduhan seludup migran

KANGAR, 5 April- Seorang lelaki warga Thailand, Suchat Tohdin, 34 dihadapkan ke Mahkamah Sesyen Kangar atas pertuduhan menyeludup seorang migran warga Myanmar di Padang Besar kira-kira 8 tahun lepas. Tertuduh yang ditahan pada 26 Mac lalu mengangguk faham setelah pertuduhan dibacakan jurubahasa di hadapan Hakim Mahkamah Sesyen, Musyri Peet.Mengikut pertuduhan, Suchat didakwa melakukan perbuatan itu ke atas seorang migran warga Myanmar di antara Ogos 2014 hingga 10 Mac 2015 lebih kurang pukul 5.30 pagi di Bukit Wang Kelian, Kaki Bukit. Tertuduh didapati melakukan kesalahan mengikut Seksyen 26A Akta Antipemerdagangan Orang dan Antipenyeludupan Migran (ANTIPSOM) 2007 yang boleh dihukum penjara sehingga 15 tahun dan didenda atau kedua-duanya sekali.

(Tertuduh, Suchat Tohdin dari Thailand diiringi pihak polis keluar dari perkarangan Mahkamah Sesyen Kangar)

Pendakwaan dilakukan oleh Pengarah Pendakwa Raya Negeri, Mohd Nordin Ismail manakala tertuduh diwakili penguam Baharudin Baharim. Mahkamah menetapkan 21 April ini sebagai tarikh sebutan semula kes.


Tindakan menyeludup minyak diesel bersubsidi gagal

KULAI, 5 April - Batalion 5 Pasukan Gerakan AM (PGA) berjaya memutuskan rangkaian penyeludupan minyak diesel bersubsidi yang bernilai lebih RM300,000.Ini susulan tangkapan lima suspek di Kulai pada pukul 2 petang semalam. Pegawai Pemerintahnya Superitendan Dimin Awang berkata, tangkapan melibatkan tiga warga tempatan dan dua warga asing yang berusia 34 hingga 42 tahun. Hasil pemeriksaan pihaknya merampas 40,000 liter minyak bersubsidi.

Turut dirampas dua lori, lima tong kosong, lima pam minyak diesel, dua tangki besi yang boleh memuatkan 20,000 liter minyak setiap satu. Tangkapan dan barang rampasan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) Johor untuk tindakan lanjut. Kes disiasat mengikut Akta Kawalan Bekalan 1961.


Rosmah dibenar fail hujah tambahan berhubung tuduhan rasuah - Mahkamah

KUALA LUMPUR, 5 April- Mahkamah Tinggi Kuala Lumpur membenarkan permohonan pendakwaan untuk memfailkan hujahan tambahan dalam kes terhadap isteri bekas Perdana Menteri, Datin Seri Rosmah Mansor yang berdepan pertuduhan rasuah membabitkan projek solar hibrid untuk 369 buah sekolah luar bandar di Sarawak.Perkara itu dimaklumkan Timbalan Pendakwa Raya, Poh Yih Tinn selepas prosiding hari ini.Beliau turut berkata pihaknya perlu memfailkan hujahan tambahan pada 22 April dan 12 Mei untuk pembelaan menjawab hujahan itu manakala 12 Mei depan ditetapkan untuk sebutan kes.Pada 23 Februari lepas, pihak pembelaan menutup kesnya selepas memanggil dua saksi.Pada 18 Februari tahun lepas, Datin Seri Rosmah diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.


Pemakaian pelitup muka kekal

(Khairy beramah mesra bersama pegawai Kesihatan Negeri Perak/BERNAMA )

IPOH, 5 April - Peraturan pemakaian pelitup muka akan dikekalkan meskipun negara telah memasuki fasa endemik. Tindakan itu diambil setelah mendapat nasihat daripada pakar. Menteri Kesihatan Khairy Jamaluddin berkata, ini berbeza berbanding tindakan negara-negara Eropah yang tidak mewajibkan rakyat mereka untuk memakai pelitup muka.Pemakaian pelitup muka akan terus dipraktikkan di Malaysia terutamanya di kawasan tertutup.

(Khairy bercakap kepada media selepas mengadakan lawatandi Jabatan Kesihatan Negeri Perak/BERNAMA)

"Berbeza sedikit dengan negara-negara Eropah, United Kingdom (UK) Amerika Syarikat (AS) dan sebagainya. Semuanya telah buang pelitup muka (tidak lagi digunakan), tetapi di Malaysia kita akan kekalkan pemakaian pelitup muka terutamanya di kawasan tertutup. Sebab saya dapati bahawa (pakar-pakar memaklumkan kepada saya), ia antara perlindungan yang terbaik.

"Alhamdulillah kita tengok masjid dah mula saf penuh, sejadah dah mula dirapatkan. Tapi tolong pakai pelitup muka, tapi pakai pelitup muka dengan betul lah, jangan letak di dagu sahaja," menurut Khairy, dalam sidang media selepas mengadakan lawatan kerja di Hospital Raja Permaisuri Bainun hari ini.

Tambah beliau, selain mengambil vaksin sebagai perlindungan, pemilik premis atau majikan digalakkan untuk melabur dalam meningkatkan sistem pengudaraan di dalam pejabat dengan penapis udara yang berkualiti tinggi.


KPDNHEP Melaka pantau harga makanan di semua premis

(Ketua Unit Siasatan Bekalan Dan Harga KPDNHEP Melaka, Ahmad Safwan Abd Aziz ketika ditemu bual Berita RTM)

AYER KEROH, 5 April - Seramai 96 pegawai dan anggota penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Melaka melaksanakan aktiviti pemantauan di semua premis pasaraya, pasar pagi, bazar ramadan, bazar aidilfitri, hotel selain di peringkat pembekal dan peruncit.  Ops Pantau dilaksana bagi memastikan tidak berlaku kenaikan harga barangan yang boleh membebankan pengguna khususnya dalam tempoh bulan Ramadan dan fasa endemik ketika ini.  Menurut Ketua Unit Siasatan Bekalan Dan Harga KPDNHEP Melaka, Ahmad Safwan Abd Aziz, bagi sektor perhotelan, pihaknya memantau harga pakej-pakej berbuka puasa yang ditawarkan.  Tindakan tegas akan dikenakan kepada mana-mana pemilik premis atau individu yang didapati menjual barangan, makanan atau menawarkan pakej berbuka pada harga tidak munasabah.  "Kita hendak sampaikan kepada para peniaga khususnya daripada peringkat pengeluar, pemborong, peruncit untuk tidak menaikkan harga sesuka hati, menggunakan peralatan ataupun timbangan yang telah ditentu sahkan dan memastikan bahawa setiap perniagaan yang dijalankan mematuhi segala peraturan yang telah digariskan, ini termasuklah di bawah perintah penandaan harga, perihal dagangan timbang sukat dan juga yang lain-lain," kata beliau ketika ditemu bual wartawan Nurul Ashikin Abdul Halim, di sini.Jelas Ahmad Safwan, dalam tempoh awal Ramadan ini, pemantauan pihaknya mendapati harga barangan khususnya makanan masih dijual pada harga berpatutan dan mengikut kadar ditetapkan.

Sementara itu, bagi peniaga, walaupun terdapat kenaikan harga bekalan namun, mereka berusaha untuk menjual produk makanan pada harga yang tidak membebankan pengguna.  "Pada pendapat saya harga barang kasar yang kami beli adalah berpatutan dengan harga yang kami jual lah untuk pembeli, jadi tidak terlalu membebankan untuk pembelilah," kata Abdullah Umar Amir Shaidin. "Kalau harga barang memang dah naik mcm tepung dah RM3 sekilogram, bawang pun dan RM3 sekilogram, minyak lagi susah dapat, tapi harga saya jual masih kekal RM4, Insya-Allah ada untung sikit tapi tak banyak lah, boleh untung lagi lah," kata Ujang Sumin. "Harga jualan makanan, semalam saya ada pusing di sekitar tapak ni tak nampak perubahan sangat cuma kita pastikan bahawa setiap peniaga perlu meletakkan tanda harga, dan tanda harga tu perlulah tidak begitu mahal dan berkemampuan, mampu orang membeli," kata Pengerusi Jawatankuasa Penganjur Bazar Ramadan Masjid Al-Alami, MITC. Para pembeli pula menyifatkan harga makanan yang dijual masih pada tahap yang berpatutan. "Setakat ini saya rasa ok je, semua (makanan) ini tiada yang mahal-mahal pun, sangat mampu milik," menurut Mohd Akif Aiman Mohd Azmi  "Harga masih lagi berpatutan pada saya, dengan situasi, dengan makanan ini amat berpatutan lah," kata Mohd Nasir Mohamad.


KPJ di negeri Melaka diaktifkan semula

(Timbalan Ketua Polis Melaka, Datuk Razali Abu Samah ditemu bual media selepas ‘Program Hari Pertama Sekolah’, di Sekolah Menengah Kebangsaan (SMK) Durian Tunggal)

DURIAN TUNGGAL, 5 April - Kelab Pencegahan Jenayah Sekolah (KPJ) diaktifkan semula membabitkan 253 sekolah rendah dan menengah dengan 7,402 pelajar di seluruh negeri Melaka.Ia susulan aktiviti sukan dan kokurikulum secara bersemuka kembali dibenarkan di bawah Garis Panduan Pengurusan dan Pengoperasian Sekolah 3.0. Timbalan Ketua Polis Melaka, Datuk Razali Abu Samah berkata walaupun murid dan pelajar yang menyertai kelab berkenaan tidak mempunyai kuasa sebagaimana seorang anggota polis, namun mereka boleh menjadi 'mata dan telinga' kepada pihak berkuasa terutama dalam melaporkan aktiviti jenayah yang mungkin berlaku dalam kawasan sekolah.

(Timbalan Ketua Polis Melaka, Datuk Razali Abu Samah pada ‘Program Hari Pertama Sekolah’ di Sekolah Menengah Kebangsaan (SMK) Durian Tunggal, Melaka)

"Penubuhan KPJ ini atau Kelab Pencegahan Jenayah ini di sekolah adalah untuk membendung komuniti murid yang mempunyai kesedaran tinggi terhadap aspek kesedaran jenayah, kita lebihkan aspek pencegahan walaupun dia tiada kuasa nak tangkap dan sebagainya tapi dia tau apa-apa yang berlaku di luar, begitu juga di dalam persekitaran sekolah," kata beliau kepada pemberita pada ‘Program Hari Pertama Sekolah’, di Sekolah Menengah Kebangsaan (SMK) Durian Tunggal di sini hari ini.Razali berkata pelaksanaan inisiatif ini di bawah Majlis Pemuafakatan Polis Diraja Malaysia (PDRM) bersama-sama Kementerian Pendidikan (KPM) di mana aktiviti akan dikendalikan secara dalam talian semasa aktiviti kokurikulum dilaksanakan.


Empat maut dalam nahas empat kenderaan

KUALA NERUS, 5 April - Empat maut dalam kemalangan membabitkan empat buah kenderaan termasuk sebuah bas ekspres di Kilometer 29 Jalan Kuala Terengganu-Kota Bharu kira-kira pukul 6.22 petang pada Isnin.  Mangsa Kairol Arman Kamrudin,38 tahun, Syed Mohd Syukri Tuan Yahya,36 tahun, Mohammad Saufi Jusoh,34 tahun dan Mohd Shahlan Mat Saat,37 tahun maut di tempat kejadian.  Ketua Jabatan Siasatan Dan Penguatkuasaan Trafik Terengganu, Superintenden Ismail Man berkata ketika kejadian van yang dinaiki empat mangsa dari arah Besut menghala ke Kuala Terengganu.  Sejurus tiba di lokasi kejadian, van yang dipandu Kairol Arman dikatakan cuba memotong sebuah kenderaan di hadapan namun gagal lalu bergesel dengan sebuah kereta yang datang dari arah bertentangan.

(Bas ekspres yang terlibat dalam kemalangan di Kilometer 29 Jalan Kuala Terengganu-Kota Bharu)

Susulan itu van berkenaan telah melanggar secara berdepan dengan bas ekspres yang dalam perjalanan daripada Kuantan ke Kota Bharu.  Akibat kemalangan itu, pemandu kereta Wira Aeroback Muhammad Fazil Hussin, 33 tahun turut mengalami kecederaan.  Beliau berkata mayat kesemua mangsa dibawa ke Unit Forensik Hospital Sultanah Nur Zahirah (HSNZ) Kuala Terengganu untuk bedah siasat.


MySejahtera Malaysia diiktiraf EU

KUALA LUMPUR, 5 April - Sijil vaksinasi COVID-19 Malaysia, MySejahtera diiktiraf Kesatuan Eropah (EU) bagi memudahkan pergerakan pengembara Malaysia di negara anggota EU.Keputusan Suruhanjaya Eropah mengenai pengiktirafan itu berkuat kuasa mulai semalam.Menurut kenyataan Presiden Suruhanjaya Eropah, Ursula von der Leyen, sijil vaksinasi dan saringan COVID-19 Malaysia menepati 'Sistem Pengurusan Vaksin’ EU.Aplikasi MySejahtera dianggap setara dengan Sijil COVID Digital EU.

“Sijil vaksinasi dan ujian COVID-19 yang dikeluarkan oleh Malaysia mengikut ‘Sistem Pengurusan Vaksin’ bagi tujuan memudahkan hak pergerakan bebas dalam sebuah kesatuan, dianggap setara dengan yang dikeluarkan mengikut Peraturan (EU) 2021/953.“Malaysia akan dihubungkan dengan rangka kerja amanah Sijil COVID Digital EU yang ditubuhkan oleh Peraturan (EU) 2021/953,” kata beliau dalam kenyataan tersebut.Tambah Ursula, Peraturan (EU) 2021/953 menetapkan rangka kerja untuk pengeluaran, pengesahan dan penerimaan pengvaksinan COVID-19 yang saling beroperasi menerusi ujian dan sijil pemulihan yang memudahkan pemegang melaksanakan hak mereka untuk bebas bergerak semasa tempoh pandemik.“Aplikasi MySejahtera juga mengandungi sijil ujian pengesahan COVID-19 bagi ujian real-time Reverse Transcription Polymerase Chain Reaction (RT-PCR) tetapi bukan ujian antigen pantas,” katanya.Dalam pada itu, Duta EU ke Malaysia, Michalis Rokas turut mengesahkan perkara tersebut menerusi akaun media sosialnya. “Berita baik, EU telah menerima permintaan Malaysia untuk mewujudkan penyelarasan antara Sijil COVID Digital EU dengan MySejahtera di Malaysia. “Ini adalah satu pemangkin buat sektor perniagaan dan pelancongan di negara ini,” katanya.


Aplikasi MyPesara, mudahkan urusan berkaitan pasca persaraan

KUALA LUMPUR, 4 April- Pesara kerajaan digesa memanfaatkan aplikasi MyPesara untuk memudahkan sebarang urusan berkaitan pasca persaraan. Aplikasi itu dibangunkan oleh Kumpulan Wang Persaraan (Diperbadankan) KWAP dengan kerjasama Jabatan Perkhidmatan Awam (JPA) dimana aplikasi tersebut mengandungi maklumat antaranya jadual pembayaran pencen dan penyata pencen.Jelas Ketua Pegawai Eksekutif KWAP, Nik Amlizan Mohamed aplikasi tersebut berjaya mengurangkan urusan fizikal di kaunter khidmat pelanggan sepanjang tempoh pandemik. "Persoalan persaraan boleh didapati secara mudah melalui aplikasi MyPesara. Beberapa klik butang sahaja mereka dah dapat jawapan tanpa perlu susahkan diri buat panggilan atau ke kaunter. Dalam aplikasi juga ada kalendar tarikh pembayaran pencen jadi tak perlu tunggu, tarikh itu dah sedia ada," kata Nik Amlizan dalam rancangan Biz Malaysia hari ini.

(Ketua Pegawai Eksekutif KWAP, Nik Amlizan Mohamed ditemu bual pengacara Biz Malaysia hari ini)

Sejak diperkenal pada 2017, aplikasi MyPesara merekodkan lebih 170,000 muat turun dengan purata penarafan 4.6 daripada pengguna.


Pasukan petugas khas ditubuh, kesan aktiviti jualan mercun di bazar Ramadan

KOTA BHARU, 4 April - Polis Kelantan menubuhkan pasukan petugas khas bagi mengesan aktiviti penjualan mercun di bazar Ramadan.Turut dipergiat pemantauan di kawasan sempadan Malaysia-Thailand.Siasatan mengesyaki terdapat cubaan menyeludup masuk bahan terlarang itu dari negara jiran.Ia kemudian dipercayai mahu dijual di bazar Ramadan.

(Shafien ditemui pemberita selepas Majlis Pemakaian Lencana Pangkat Pegawai Kanandi Ibu Pejabat Polis Kontinjen (IPK) Kelantan)

"Dibawah akta bahan letupan semua dah ada termaktub. Saya rasa mereka ini pun dah tahu mereka ni tidak boleh (menjual mercun di bazar Ramadan), cuma kadang-kadang sifat peniaga mereka ni sembunyi-sembunyi. Tetapi jangan sembunyi daripada polis. Polis ni ada kaedah, ada cara dia untuk kita tanggani," kata Ketua Polis Kelantan Datuk Shafien Mamat di sini.

Aktiviti jualan mercun secara dalam talian dipantau Bahagian Siasatan Jenayah Komersial.


Sambutan pembelajaran al-Quran secara dalam talian menggalakkan

PAROI, 4 April - Pembelajaran al-Quran secara dalam talian semakin mendapat tempat sejak penularan COVID-19.Menteri Besar Negeri Sembilan, Datuk Seri Aminuddin Harun berkata, terdapat institusi kerajaan serta swasta telah memperkenal pembelajaran al-Quran seperti tajwid, talaqqi, taranum dan hafazan secara dalam talian.Selain itu, Jabatan Hal Ehwal Agama Islam Negeri Sembilan juga melaksanakan Bengkel Akademi Taranum Negeri Sembilan (AKTAR) yang menjadi platform peserta Majlis Tilawah dan Menghafaz al-Quran peringkat Negeri Sembilan tahun ini.

(Aminuddin berucap pada Majlis Penutup dan Penyampaian Hadiah Tilawah dan Menghafaz AL-QURANPeringkat Negeri Sembilan 1443H di Pusat Dakwah Islamiah, di sini)

"Lebih 140 sesi latihan secara dalam talian telah dilaksana bersama tenaga pengajar AKTAR bagi penambahbaikan kualiti tilawah dan hafazan para peserta," menurut Aminuddin.

Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir serta Tunku Ampuan Besar Negeri Sembilan, Tuanku Aishah Rohani Almarhum Tengku Besar Mahmud berkenan berangkat dan menyampaikan hadiah pada majlis tersebut.


Raja Salman Abdulaziz sumbang 46,000 naskhah al-Quran dan 57 tan kurma

KUALA LUMPUR, 4 April - Sebanyak 46,000 naskhah al-Quran terjemahan Bahasa Melayu disumbang Raja Arab Saudi Raja Salman Abdulaziz kepada masjid dan PertubuhanK Bukan Kerajaan (NGO) negara ini.Turut disumbangkan 57 tan kurma kepada seluruh rakyat Malaysia sempena Ramadan.Perkara itu dimaklumkan Perdana Menteri Datuk Seri Ismail Sabri Yaakob dalam muat naik di facebbok.Menurut beliau hadiah terjemahan Al-Quran kedalam Bahasa Melayu merupakan tanda persahabatan Malaysia dan Arab Saudi.

(57 tan kurma kepada seluruh rakyat Malaysia sempena Ramadan/FOTO BERNAMA)

Ia juga sangat bermakna terutama ketika Malaysia berhasrat memartabatkan Bahasa Melayu sebagai Bahasa ASEAN.Beliau berharap ikatan diplomasi antara dua negara yang terjalin sekian lama akan terus kukuh dan berterusan.Dalam catatan itu, Ismail memaklumkan turut menerima al-Quran dan kurma pemberian Raja Salman yang disampaikan Duta Arab Saudi ke Malaysia, Datuk Dr Mahmoud Hussein Saeed Qattan.


Sindiket nikah Thailand, orang ramai jangan mudah terjerat

KUALA LUMPUR, 4 April - Pihak berkuasa agama negeri digesa mengambil tindakan sewajarnya bagi membanteras kegiatan sindiket nikah di Thailand yang mula ditawarkan setelah sempadan dibuka.  Menteri di Jabatan Perdana Menteri (Hal Ehwal Agama) Datuk Idris Ahmad menasihati orang ramai, supaya tidak mudah terjerat dengan kegiatan sindiket pernikahan yang dibimbangi akan memberi implikasi jangka panjang bukan sahaja kepada pasangan tetapi anak-anak.  "Ini adalah bidang kuasa pihak Kerajaan Negeri atau pihak berkuasa Agama Negeri yang ada undang-undang tersendiri. Ada sesetengah negeri memberi kelonggaran, sesetengahnya pula ada yang ambil tindakan. Kita harapkan pihak berkuasa Agama Negeri akan ambil tindakan," menurut Idris.

(Idris mengulas laporan akhbar tempatan yang melaporkanterdapat sindiket nikah di Thailand)

Beliau ditemui pemberita selepas melancarkan Dana Wakaf Al-Ikhlas Bank Simpanan Nasional (BSN) membabitkan kerjasama antara Permodalan BSN Berhad dan Yayasan Waqaf Malaysia di sini.  Beliau mengulas laporan akhbar tempatan yang melaporkan terdapat sindiket nikah di Thailand yang mula menawarkan semula 'pakej VIP' dengan caj sehingga 50 ribu ringgit kepada pasangan Malaysia yang ingin berpoligami.  Katanya, mereka perlu mengikuti prosedur undang-undang negeri masing-masing, bukannya mengambil langkah mudah dengan berkahwin di Thailand.


Lebih banyak syarikat konsesi lebuh raya diharap terlibat cadangan penstrukturan semula - Fadillah

(Menteri Kanan Kerja Raya, Datuk Seri Fadillah Yusof bercakap pada sidang media khas)

KUALA LUMPUR, 4 April - Kerajaan mengharapkan lebih banyak syarikat konsesi lebuh raya akan terlibat dengan cadangan penstrukturan semula.Jelas Menteri Kanan Kerja Raya, Datuk Seri Fadillah Yusof, penstrukturan itu bagi membantu dalam mengurangkan kos sara hidup rakyat menerusi jaminan kadar tol yang konsisten sehingga tamat konsesi.Setakat ini, empat syarikat konsesi lebuhraya sekitar Lembah Klang terlibat dengan pentrukturan di bawah Syarikat Amanat Lebuhraya Rakyat Berhad (ALR)."Empat lebuh raya terlibat adalah KESAS, yang mana KESAS Sdn Bhd menguruskan Lingkaran Trans Kota Sdn Bhd yang menguruskan Lebuh Raya Puchong (LDP), Sistem Penyuraian Trafik KL Barat Sdn Bhd yang mengurus Lebuh Raya Sprint dan Syarikat Mengurus Air Banjir dan Terowong Sdn Bhd (SMART), jadi saya dengan ini mengalu-alukan supaya syarikat konsesi untuk sama-sama mendekati dan melihat kembali kepada semua pengurusan lebuh raya bertol, " kata beliau dalam sidang media khas, di sini hari ini.Tambah Fadillah, perbincangan bersama syarikat konsesi lain sedang dilaksana bagi menarik lebih ramai syarikat konsesi lebuh raya terlibat dengan kerjasama tersebut.

Terdahulu, Perdana Menteri, Datuk Seri Ismail Sabri Yaakob menerusi kenyataan media memaklumkan kadar tol di empat lebuh raya di sekitar Lembah Klang iaitu lebuh raya KESAS, SMART, SPRINT dan LDP tidak akan dinaikkan dan akan kekal sehingga tamat tempoh konsesi.Langkah penstrukturan semula empat syarikat konsesi lebuh raya itu akan menjimatkan bayaran pampasan dari 1 Januari 2022 sehingga tamat tempoh konsesi; dianggarkan sekurang-kurangnya RM4.3 bilion.Jelasnya, kerajaan telah bersetuju dengan cadangan penstrukturan semula itu setelah penelitian terperinci daripada semua aspek yang meliputi bebanan kepada pengguna, obligasi kerajaan selaras dengan Perjanjian Konsesi serta beban kewangan Kerajaan.


Taktik kegiatan peniaga barang lusuh secara haram terbongkar, tujuh individu ditahan

KOTA TINGGI, 4 April- Polis Daerah Kota Tinggi, Johor membongkar taktik peniaga barang-barang lusuh secara haram yang menjalankan kegiatan itu disebalik rumah-rumah kampung bagi mengaburi mata pihak polis.  Serbuan dijalankan di 10 lokasi bersama pelbagai agensi di daerah itu bermula pukul 9 pagi hingga 1 tengah hari, berjaya memberkas tujuh suspek berusia 19 hingga 59 tahun.  Ketua Polis Daerah, Superintenden Hussin Zamora berkata tangkapan melibatkan tiga lelaki tempatan dan empat warga asing yang dipercayai aktif sejak setahun lalu.  Antara barang lusuh yang dijual adalah tembaga, meter elektrik dan meter air, yang mana ia merupakan satu kesalahan serius.  "Mereka ini berselindung di atas perniagaan yang mana mereka tidak meletakkan papan tanda perniagaan dan mereka berselindung di kawasan kampung dan sebagainya. Mereka membeli barangan terpakai daripada orang tempatan yang datang sendiri atau mereka keluar mencari barang untuk tujuan aktiviti mereka ini," kata Hussin kepada pemberita selepas selesai operasi bersepadu lusuh, di sini.

Permohonan reman akan dibuat bagi meneruskan siasatan.Kes disiasat mengikut Seksyen 6 Akta Peniaga Barang-Barang Terpakai 1946.


Permintaan terhadap makanan berasaskan ayam terus meningkat

KUALA TERENGGANU, 4 April - Lauk pauk berasaskan ayam masih menjadi pilihan utama masyarakat walaupun berlaku kenaikan harga antara RM3 hingga RM5 seekor.  Tinjauan di bazar Ramadan Dataran Shah Bandar di Kuala Terengganu mendapati, ayam bakar dijual pada harga RM27 seekor berbanding hanya RM22 pada Ramadan tahun lalu.  Menurut peniaga ayam madu Abd Wafi Zainuddin, sebanyak 70 ekor ayam dapat dijualnya pada hari pertama Ramadhan walaupun harga ayam dijual meningkat.  Katanya dia menjual ayam madu pada harga antara RM26 hingga RM28 seekor bergantung kepada saiz.

"Bimbang jugak la sebab kenaikan harga sekarang ini, kita terkejut jugaklah. Percaya kepada rezekilah, jadi saya ingat pun kalau boleh kita berharap ayam tu walaupun naik harga sekarang, kekal lah maintain jangan ada kekurangan dalam 30 40 ekor kalau boleh harap kekal dalam 50 pun tak apa lah paling kurang," kata Abd Wafi di sini. Sementara itu pengunjung yang ditemui berkata kenaikan harga barangan bukan saja terhad kepada ayam, malah pelbagai barangan keperluan asas lain termasuk daging.  "Kalau kita tak beli kita nak makan apakan, kalau nak katakan setakat makanan basah ni bukan setakat ayamlah ikan pun naik, daging semua naik. Jadi ikutkan masih lagi dalam kemampuan kitalah," kata pengunjung, Siti Rabiatu Tajulnisa.  "Memang terpaksa belilah sebab tu keperluan makanan," kata pengunjung, Wan Muadzam Wan Muhamad.


BAIDUNITA salur bantuan pek makanan dan wang tunai kepada golongan asnaf

MATA AYER, 4 April- Bersempena bulan Ramadan Al-Mubarak, Badan Amal Isteri-Isteri Wakil Rakyat Negeri Perlis (BAIDUNITA) menyalurkan bantuan pek makanan dan wang tunai kepada golongan asnaf di setiap kawasan Dewan Undangan Negeri. Program berkenaan dilaksanakan setiap hari sepanjang bulan Ramadan mengikut kawasan dan bakal memberi manfaat kepada 750 penerima.Menurut Exco Perlis yang juga ADUN Mata Ayer, Siti Berenee Yahaya program ini dilaksanakan saban tahun setiap kalinya bulan Ramadan dalam meringankan beban golongan memerlukan. Setiap penerima bantuan dipilih oleh Jawatankuasa Pembangunan dan Keselamatan Kampung (JPKK) agar penerima yang benar-benar layak menerima sumbangan tidak tercicir dari bantuan disalurkan.  "Kita faham, ia takkan lah dapat membantu sampai sebulan bulan ramadan tapi pada peringkat awal menempuh ramadan, saya rasa ia akan dapat membantu sebab peruntukan yang diberi oleh pihak BAIDUNITA pun agak lumayan. Insya-Allah saya mendoakan supaya penerima-penerima ini akan dapat berbelanja mengikut keperluan," kata Siti Berenee pada Majlis Sumbangan Ramadan BAIDUNITA bagi kawasan Dewan Undangan Negeri Mata Ayer yang diadakan di perkarangan Pusat Khidmat DUN Mata Ayer.

(Penerima bantuan hadir ke Majlis Sumbangan Ramadan BAIDUNITA bagi kawasan Dewan UndanganNegeri Mata Ayer yang diadakan di perkarangan Pusat Khidmat DUN Mata Ayer)

Seramai 50 penerima terdiri daripada golongan asnaf sekitar Mata Ayer menerima sumbangan yang disampaikan BAIDUNITA berkenaan.


Kuih akok terus digemari pada bulan Ramadan

(Ahmad Shauki Othman bersama ibu mertuanya menunjukkan pelbagai jenis kuih akok yang dijual)

BACHOK, 4 April - Setiap kali tibanya bulan Ramadan, kuih akok menjadi juadah wajib bagi masyarakat Kelantan untuk dijadikan pemanis mulut khususnya ketika berbuka puasa.  Seorang pemuda dari Kampung Gajah, Tawang, Bachok, Kelantan berani membuat pembaharuan dengan mempelbagaikan perisanya.  Pemuda berkenaan, Ahmad Shauki Othman, 36 tahun, selain menghasilkan akok biasa, turut menghasilkan akok perisa pandan, jagung dan coklat untuk dinikmati oleh penggemar kuih tradisional itu.  Graduan Ijazah Sarjana Muda Kejuruteraan Kimia dari Universiti Malaysia Pahang (UMP) tersebut tidak kesal mengambil keputusan untuk meninggalkan kerjaya dalam bidang pengajiannya di Kuala Lumpur dan mengambil keputusan pulang ke kampung untuk menjadi seorang pengusaha kuih akok.  Bapa kepada tiga cahaya mata itu mendapat resepi dan meneruskan legasi perniagaan kuih akok dari ibu mertuanya, Samiah Hamid, 55 tahun yang sebelum ini telah mengusahakan kuih akok.

(Antara kuih akok yang dihasilkan oleh Ahmad Shauki Othman)

Untuk menghasilkan kuih akok yang enak, beliau menggunakan 500 biji telur dan 10 kilogram gandum dan adunan itu mampu menghasilkan sebanyak 2,000 biji kuih akok.  Dibantu ibu mertua dan isteri, Nur Ashikin Aziz, 30 tahun, Ahmad Shauki akan membuka gerainya di Jalan Padang Tembak bermula pukul 3 petang hingga 7 malam sepanjang bulan Ramadan ini.  "Selepas saya berumah tangga, ibu mertua saya merupakan pengusaha akok dan bahulu, masa itu keadaan pun tidak lah semaju mana, jadi saya dengan isteri saya cuba ambil alih warisan daripada ibu mertua saya, sekarang kami buat akok masa (bulan) puasa dalam 500 biji telur, 10 kilogram gandum, (dapat hasilkan) dekat 2,000 biji akok lah," kata beliau.Akoknya dijual dengan harga RM3 ringgit untuk lima biji dan bagi lain-lain perasa RM3 untuk empat biji.  Beliau turut menghasilkan kuih akok dan bahulu apabila mendapat tempahan pada bulan biasa untuk dijadikan sebagai cenderahati.


Kelab pasukan renjer perubahan iklim Malaysia bakal ditubuhkan

KUALA LUMPUR, 4 April- Satu kelab pasukan renjer perubahan iklim Malaysia akan ditubuhkan di negara ini bagi meningkatkan kesedaran mengenai kesan pemanasan global dan perubahan iklim.Pengasas pertubuhan bukan kerajaan (NGO) All Women Empowerment To Accelerate (AWETA), Dr. Sharifah Mazlina Syed Abdul Kadir berkata idea berkenaan tercetus ketika melawat ke kawasan bongkah ais impak akibat pemanasan global menerusi misi pelayaran ‘Climate Force 2041’ di Antartika."Saya sudah pun secara peribadi berbincang dengan Robert Swan bagaimana cara untuk kita teruskan. Kita taknak pergi dan balik tiada apa-apa, sebab bukan pergi untuk melihat sahaja. Kita pergi untuk melihat, belajar dan mengaplikasi. Kepada pensyarah, jika anda adalah seorang aktivis, atau anda orang biasa, anda profesional tapi tiada platform, boleh sertai kami. Kepakaran anda akan kami guna 100% untuk kita buat aktiviti pemanasan global ini secara besar-besaran," kata Sharifah kepada pemberita selepas program Selamat Pagi Malaysia di Angkasapuri, pagi tadi.

(Pengasas AWETA, Dr. Sharifah Mazlina Syed Abdul Kadir berkongsi klip video berada di Antartikapada program Selamat Pagi Malaysia hari ini)

Jelasnya, keadaan di sana menimbulkan kerisauan lebih-lebih lagi Malaysia telah mengalami musim monsun yang berbeza daripada kebiasaan.Dalam pada itu, beliau turut menekankan agar rakyat Malaysia mengambil berat akan isu pemanasan global di negara ini.


60 tahun bergelap, 2 keluarga syukur terima bekalan elektrik

SIK, 4 April- Ramadan kali ini membawa sinar lebih bercahaya buat dua keluarga di Kampung Padang Limau Nipis, Jeneri, Sik, Kedah.Manakan tidak, rumah mereka kini diterangi cahaya selepas 60 tahun hidup tanpa bekalan elektrik. Hasil inisiatif yang diambil Pusat Khidmat ADUN Jeneri, rumah kedua-dua keluarga berkenaan kini mendapat bekalan elektrik sepenuhnya. Tiada apa yang lebih mengembirakan buat seorang penoreh getah, Ramli Yahya selain melihat isteri dan tiga orang anaknya mendiami rumah yang dilengkapi dengan bekalan elektrik. "Saya ucapkan terima kasih kepada pihak yang menjayakan bekalan elektrik ke rumah Mak Ndak pastu hanya Allah sahaja yang dapat membalas jasa semua yang membantu Mak Ndak. Mak Ndak ucap terima kasih dan bersyukur untuk semua," katanya kepada RTM selepas menerima kunjungan Menteri Besar Kedah, Dato’ Seri Muhammad Sanusi Md Nor sempena Program Walkabout Menteri Besar Kedah bersama Tenaga Nasional Berhad (TNB) di kampung berkenaan.

(Menteri Besar Kedah, Dato’ Seri Muhammad Sanusi Md Nor dan wakil TNB turun padang meninjaurumah yang menerima bekalan elektrik)

Perasaan sama turut dikongsi mekanik, Shukri Shamsuddin bersama empat orang anaknya kerana penantian selama berpuluh tahun kini berakhir.Dato’ Seri Muhammad Sanusi yang juga ADUN Jeneri berkata kedua-dua rumah peninggalan arwah ibu bapa mereka ini terletak di dalam kebun yang jauh dari penempatan dan kampung lain.Namun atas dasar keprihatinan, TNB dibawah program Tanggungjawab Sosial Korporat (CSR) bersetuju memasang bekalan elektrik ke rumah keluarga berkenaan selepas permohonan dikemukakan oleh pihaknya."Alhamdulillah, pada petang ini atas sumbangan daripada TNB, rumah saudara Shukri ini dapat diterangi cahayalah. Bertahun dah, inilah kali pertama rumah beliau dapat bekalan elektrik. Saya ucapkan jutaan terima kasih kepada TNB dan seluruh pasukan yang telah mengusahakan hingga berjaya ke kampung ini bekalan elektrik," kata Muhammad Sanusi kepada pemberita RTM.


MAFI alu-alukan kerjasama pihak swasta, rancakkan penanaman jagung bijian

(Timbalan Menteri Pertanian Dan Industri Makanan, Datuk Seri Ahmad Hamzah ditemu bual media selepas merasmikan Jualan Kasih Ramadan MAFI peringkat Parlimen Jasin)

JASIN, 4 April - Kementerian Pertanian dan Industri Makanan (MAFI) mengalu-alukan kerjasama di antara pihak swasta dengan jabatan atau agensi kerajaan bagi bergabung tenaga untuk penanaman jagung bijian. Menurut Timbalan Menteri, Datuk Seri Ahmad Hamzah, ia bagi mengurangkan kebergantungan negara kepada dedak yang diimport sekali gus menjadi usaha untuk menurunkan harga makanan negara.  Walaupun jagung bijian sudah mula ditanam di beberapa negeri seperti Melaka dan Perlis, namun kerjasama daripada pihak swasta diperlukan untuk merancakkan lagi projek tanaman tersebut.  Untuk itu MAFI menyasarkan sebanyak 80,000 hektar atau lebih 197,000 ekar tanaman jagung bijian menjelang tahun 2033 di seluruh negara.

"Kita menyasarkan menjelang tahun 2033, kita mestilah mencapai lebih daripada 80,000 hektar tanaman jagung supaya kita dapat menampung permintaan dalam negara yang begitu meningkat dan pada ketika ini kita memang mencadangkan dan mengalu-alukan penyertaan syarikat swasta untuk sama-sama terlibat dan nampaknya ada kemajuan kerana beberapa syarikat telah menunjukkan keinginan untuk mengambil bahagian," kata beliau selepas merasmikan Jualan Kasih Ramadan MAFI peringkat Parlimen Jasin, di sini. Mengulas lanjut, Ahmad berkata sekiranya sasaran itu dapat dicapai, ia bakal membuka peluang buat negara menjadi pembekal bagi makanan haiwan.


Polis Kelantan beri amaran, hanya jual mercun diluluskan

(Ketua Polis Kelantan, Datuk Shafien Mamat bercakap pada sidang media)

KOTA BHARU, 4 April - Polis Kelantan mengingatkan para peniaga di bazar Ramadan di seluruh negeri itu supaya hanya menjual mercun yang diluluskan sahaja. Ketua Polis Kelantan, Datuk Shafien Mamat berkata, pihaknya telah menubuhkan pasukan petugas khas bagi memantau aktiviti terbabit di sekitar bazar Ramadan. Katanya, beliau turut mengarahkan pemantauan di sempadan Malaysia-Thailand turut dipertingkatkan berikutan dikhuatiri terdapat usaha bagi menyeludup mercun yang terlarang ke negara ini. "Di bawah akta bahan letupan semua dah ada termaktub, saya rasa mereka pun dah tahu tidak boleh (jual mercun dilarang), cuma kadang-kadang sifat peniaga dia sembunyi-sembunyi, tapi jangan sembunyi daripada polis, polis ini ada kaedah, ada cara ntuk kita tangani," kata beliau pada sidang media selepas Majlis Pemakaian Lencana Pangkat Pegawai Kanan Polis dan Majlis Serah terima Tugas Peringkat Kontinjen Kelantan di Ibu Pejabat Polis Kontinjen (IPK) Kelantan, di sini.

Mengulas lanjut beliau berkata, polis tidak pernah mengeluarkan permit bagi mengeksport mercun dan bunga api ke negara jiran.  Shafien berkata, pemantauan secara dalam talian oleh Bahagian Siasatan Jenayah Komersial turut digerakkan bagi memantau laman web yang dikhuatiri diguna pakai oleh sindiket berkaitan penjualan mercun dan bunga api yang menyalahi undang-undang.


Muslim Care Malaysia laksana misi bantuan kedua ke Afghanistan

KUALA LUMPUR, 4 April - Pertubuhan Muslim Care Malaysia (MCM) akan melaksanakan misi bantuan kemanusian ke Afghanistan bermula 7 April sehingga 15 April ini.Ia merupakan misi bantuan kedua yang digerakkan bagi membantu rakyat Afghanistan yang terkesan akibat krisis kemanusiaan yang melanda negara tersebut.Menurut Timbalan Presiden Muslim Care Malaysia, Mohd Johari Ismail, misi tersebut akan disertai oleh 15 peserta yang terdiri daripada aktivis, pensyarah, doktor dan media.Fokus bantuan akan tertumpu kepada sumbangan pek makanan untuk rakyat Afghanistan dapat bersahur dan berbuka di bulan Ramadan dengan makanan.Selain itu, isu pendidikan dan latihan kemahiran antara perkara yang akan dibantu dan dibangunkan terutama kepada golongan wanita di negara tersebut.

(Timbalan Presiden Muslim Care Malaysia, Mohd Johari Ismail (tengah) ketika menjadi  tetamu program Selamat Pagi Malaysia)

"Insya-Allah untuk misi akan datang kita akan meningkatkan kerjasama dengan NGO tempatan sedia ada untuk membangunkan rakyat Afghanistan supaya lebih berdikari dan berusaha untuk meningkatkan dari sudut pendidikan mereka, dari sudut kemahiran mereka dalam mendepani cabaran kehidupan yang sedang mereka hadapi," kata beliau selepas menjadi tetamu program Selamat Pagi Malaysia di Angkasapuri, di sini hari ini.Sehingga kini, kira-kira RM300,000 sumbangan telah berjaya dikumpulkan dan pihaknya masih membuka sumbangan mana-mana pihak bagi mencapai sasaran RM1 juta untuk menjayakan misi tersebut.Orang ramai yang ingin membantu boleh menyalurkan sumbangan melalui akaun Maybank Muslim Care Malaysia di nombor 564490413882 atau melayari laman sosial facebook mereka untuk maklumat lanjut.


200 ayam dijual murah dengan harga RM8 seekor

MERBOK, 4 April - Sebanyak 200 ekor ayam yang dijual pada harga rendah iaitu RM8.00 seekor habis dijual hanya dalam tempoh kurang 20 minit, di sini petang semalam.Exco Pergerakan Pemuda UMNO, Aizat Azam berkata, isu harga ayam yang sedikit mahal berbanding sebelum ini ternyata memberi kesan kepada rakyat terutamanya golongan B40.Menurutnya, menyedari hakikat itu, pihaknya mengambil inisiatif menganjurkan program jualan ayam segar pada harga murah bagi membantu meringankan beban golongan terbabit."Oleh itu, jualan ayam subsidi dijual kepada warga Parlimen Merbok dibawah Program Bantuan Rakyat Merbok sempena bulan Ramadan ini. "Walaupun mesej mengenai program #BantuanRakyatMerbok hanya disebarkan beberapa jam sebelum diadakan, namun sambutan yang diterima diluar jangkaan," katanya.

Aizat Azam turut bercadang untuk meneruskan program yang sama ke kawasan lain dari semasa ke semasa.